Кельтомания өрәге Европа буйлап ҡыҙыра, Америкаға үтеп и нә, Азия, Африка буйлап йөрөй. Ирландия темаһын күтәреүсе Майкл Флетлиҙың еңел ҡулынандыр, моғайын, быға тиклем етди т ип һаналған хореография клубтары ирланд көйҙәрен һыҙҙыра, олпат сәнғәт эшмәкәрҙәре халыҡ алдына шаҡмаҡлы килт кейеп сығыуҙан да тартынмай, ә йыр коллективтары моңло тау балладаларына күсә. Был тенденциянан театр ҙа артта ҡалмай:\nһуңғы ике йылда ирланд һәм шотланд авторҙарының әҫәрҙәрен ҡ уйыу модаға инде.\nБеҙҙең Мостай Кәрим исемендәге БР Милли театры ла мода ҡорбанына әйләнмәнеме икән Театрҙың сираттағы миҙгелде ирланд драматургы Джон Сингтың "Көнбайыш геройы" пьесаһы буйынса ҡуйылған спектакле менән асырға йыйыныуын ишеткәндән һуң, беҙ ошо һорау менән ҡуйыусы режиссер, БР халыҡ артисткаһы Ольга Мусинаға мөрәжәғәт иттек.\n- Дөрөҫөн әйткәндә, мин пьеса менән шөғөлләнә башлағас ҡына беҙҙә күптәрҙең Ирландия мәҙәниәте менән ҡыҙыҡһыныуын а сыҡланым. Шунда уҡ миңә дискылар, кассеталар, альбомдар һ. б. килтерә башланылар. Ә пьесаны мин бик ныҡ оҡшатыуым арҡаһында һайланым, ул яҡшы, сифатлы материал.\nБеҙ спектаклгә "Герой" исемен бирергә һәм бәләкәй шрифт менән яҙылған икенсе исемен дә - "йәки ҡыйыу егет, Көнбайыш\nғорурлығы" - ҡалдырырға булдыҡ, сөнки ул һәр нимәне арттыры п, биҙәп, әкиәтсә итеп күрһәтергә яратҡан ирланд халҡына тап\n- Спектаклдең уңышы йыш ҡына командаға бәйле Һеҙҙең "кланға" кем инә\n- Спектаклдә яҡшы актерҙар уйнай. Төп ролдәрҙә Андрей Ганичев һәм Рушана Бабич. Шулай уҡ Морат Ҡорбанғәлиев, Марат Сәйфуллин, Елизавета Егорова һәм башҡа артистар уйнай.\nСпектаклдә йәштәрҙе лә һынап ҡарайбыҙ. Ҡуйыусы рәссам - Ҡорбан Чарыев. Кельт бейеүҙәре буйынса эшләүсе бына тигән хореографыбыҙ бар. Ул Андрей Яновский. Пьесаның асылын\nбиреүсе күмәк бейеүҙәр ҙә, шәхси бейеүҙәр ҙә ҡуя.\n- Мәскәүҙә Щукин училищеһын тамамлағандан һуң һеҙ театрҙа\nике спектакль ҡуйҙығыҙ - "Валентин көнө" һәм "Мәңге тереләр ". Бөтәһе биш спектаклегеҙ бар. Был проект өҫтөндә эшләү башҡаларынан айырыламы\n- Әлбиттә. Режисураның 70 процентын тәжрибә тәшкил итә, һәм тәжрибәм артыуы миңә башҡасараҡ, сифатлыраҡ эшләргә\n- Беҙҙең сәхнә өсөн антигерой тураһында пьеса көтөлмәгәнер әк, шулай бит...\n- Эйе, төп геройҙың шундай фразаһы бар: "Атайымды элегерә к үлтерергә башыма килмәгән!" Әле Бернард Шоу һәр халыҡта башҡалар башҡара алмағанды эшләүселәр алдында баш эйеү ғәҙәте булыуы тураһында әйтә. Беҙҙең илдә лә ул бик үҫешкән.\nБыл осраҡта үҙәк герой Кристи тәүҙә герой булмай. Уны халыҡ\nгеройға әйләндерә. Һөҙөмтәлә унда ниндәйҙер ҡылыҡҡа һәләтле\nшәхес уяна. Ә ниндәй ҡылыҡ һәм ул ни өсөн барлыҡҡа килә - уныһы инде икенсе мәсьәлә.\nПьеса егерменсе быуат башында әле бик йәш булған автор тарафынан яҙыла. Һәм спектаклдең премьераһында хәлдәр уҫмаҡлашыуға тиклем барып етә. Кешеләр үҙҙәренең халҡын насар итеп күрһәтеүҙәренә үпкә белдерә. Тимәк, Синг нимә\nтураһында яҙыуын белгән.\nБеҙҙең маҡсат социаль драма булдырыу түгел. Беҙ был тарихт ы көләмәс кеүек итеп һөйләйбеҙ, һәм жанры - "кеше ышанмаҫлыҡ\nваҡиға" - уға әкиәткә ҡараған кеүек мөнәсәбәттә булыуҙы күҙ уңында тота, әммә аҡыллы кешеләр унда үҙҙәре өсөн билдәле параллелдәр табасаҡ. Беҙ тамашасы хөкөмө һәм бәхәс өсөн ҙур урын ҡалдырабыҙ, фекер йөрөтөү өсөн тема бирәбеҙ.\n- Спектаклдең ниндәй "үҙенсәлектәре" буласаҡ\n- Был пьеса - үҙе үк "үҙенсәлек" булып тора. Уға нимәлер өҫтәргә кәрәкмәй. Беҙҙең бурыс - ул нисек шәп яҙылған, шулай\nуҡ шәп итеп күрһәтеү. Спектаклдең премьераһы 19 - 20 октябр гә билдәләнгән, һәм беҙ ваҡытына өлгөртөргә тырышабыҙ.\nҺүрәттәрҙә: БР халыҡ артисткаһы Ольга Мусина. "Геройҙа" улар тағы ла бергә буласаҡ: Андрей Ганичев, Ольга Мусина,\nМарат Ҡорбанғәлиев "Тиль" спектаклендә.


Күршем йәшел сәйҙе маҡтай-маҡтай хәле бөтә. “Ниңә шул ҡара сәйҙе эсәһегеҙ ҙә эсәһегеҙ, йәшел сәйҙән дә файҙалыһы, тәмлеһе юҡ”, — тип “теше төшә” уның\n13 Ғинуар , 12:01\n“Әллә инде, бер ҡара сәйгә өйрәнгәс ни”, — тип кенә яурын һелкетергә тура килә\nШулай ҙа, түҙмәнем, бер көн килеп, йәшел сәйҙең өҫтөнлөктәре, файҙаһы, хатта кире яҡтары хаҡында байтаҡ материал тупланым.\nБаҡһаң, уның файҙалы яҡтары күп булыуына ҡарамаҫтан, ҡайһы берәүҙәр өсөн сикләүҙәр ҙә бар икән. Хатта бәғзеләргә уны эсеү бөтөнләй тыйыла! Уның йөрәк ритмын боҙоуы, ҡан баҫымын түбәнәйтеү һәләте булғанлыҡтан, гипотония һәм йөрәк сирлеләргә эсеү хәүефле, ти табиптар.\nАшҡаҙан сиренән яфаланған кешеләрҙә уның ауыртыу, сәнсеү, үҙәк көйөү тыуҙырыуы ихтимал. Ғөмүмән, төнгөлөккә йәшел сәй эсеүҙән тыйылырға кәрәк, йоҡлай алмай йөҙәүегеҙ мөмкин. Подагра (быуынға тоҙ ултырыуы) сиренә юлыҡ-ҡандарға уны эсеү рөхсәт ителмәй. Йәшел сәй организмдың таҙа һыуға ихтыяжын хәл итә алмай, шуға күрә эсәр һыу урынына йәшел сәй ҡулланыу ғәҙәтен ташларға кәрәк.\nБөтә һау кешеләрҙең сәләмәтлегенә йәшел сәй бары файҙа килтереүе мөмкин, тик ҡайһы бер әҙерләү серҙәрен белеү кәрәк, ти белгестәр. Сәйҙе бешергәндән һуң ике минут үткәс эскәндә, ул ҡуҙғытыу тәьҫиренә эйә, биш минуттан һуң бына тигән тынысландырыу эсемлегенә әүерелә, ә аҙаҡ инде ғәҙәттәге сәйгә әйләнә. Иҫке сәйҙе эсеү һаулыҡ өсөн зарарлы икәнен дә иҫкәртә табиптар. Ғалимдарҙың иҫбатлауынса, саманан тыш йәшел сәй менән мауығыу һөйәк структураһын боҙа.\nҺөтлө сәй — бәүел ҡыуҙырыу, организмдан токсиндар сығарыу, бауырҙы та-ҙартыу, ябығыу өсөн файҙалы эсемлек. Тик уның ҡан баҫымын күтәреү һәм төшөрөү кеүек үҙенсәлекле һәләте булыуын онотмағыҙ. Һәр хәлдә, кеше ниндәй ризыҡ ҡулланыуҙы үҙе хәл итә.


Дин | Әбйәлил - Абзелил - Part 2\nНимә ул ғиддәт?\n«Ҡөрьән»дә: «Талаҡ ҡылынған (ирҙән айырылған) ҡатындар өс тапҡыр күреме килеү (ваҡытын) һаҡлап, бүтән иргә сыҡмай торорға тейеш», — тиелгән.\nҒиддәт — Аллаһ Тәғәлә билдәләгән ваҡыт. Был ваҡыт ҡатын-ҡыҙға ҡағыла. Ҡатын кеше ирҙән айырылһа, йәки ире вафат булһа, ғиддәт һаҡларға тейеш. Ана шул ғиддәте тулмаҫтан алда бүтән иргә сығырға тейеш түгел.\nҠатын-кыҙҙың ғиддәте, һәр ҡайһыһының шәхси хәленә ҡарап, төрлөсә була.\nТүлдән ҡалмаған (бала табырға һәләтле, күреме килеп торған) ҡатын-ҡыҙ өс тапҡыр күреме килгәс кенә бүтән иргә сығырға, бүтән ир менән мөхәббәт ғәмәле үтәргә (яҡынлыҡ ҡылыу) хаҡлы. тулыһынса ошонда уҡығыҙ...\nПраздник «Маулид ан-Наби»\nАс-саламу галайкум ва рахматуллаһи ва баракатуһ!\nСегодня последний день священного месяца Раби-уль-Авваль. Мусульмане всего мира праздновали этот месяц в котором родился наш Пророк Мухаммад ﷺ! В России в многих местах прошли праздничные мероприятия и онлайн — «Мавлид Ан-Наби» 2020 года в честь пророка Мухаммада ﷺ.\nШейх-уль-Ислам Талгат Сафа Таджуддин Верховный муфтий Председатель ЦДУМ России от имени Президиума ЦДУМ России и от себя лично сердечно поздравил нас с благословенным праздником «Маулид ан-Наби» — Днем рождения нашего любимого пророка — Посланника Всевышнего Аллаһа — Мухаммада, саллаллаһу галяйһи ва саллям. Также Президент Татарстана Рустам Минниханов поздравил мусульман с праздником «Мавлид ан-Наби». Глава Чеченской Республики Рамзан Кадыров поздравил мусульман с наступлением Священного месяца Рабиуль-Авваль, в котором родился пророк Мухаммад (мир ему). «Двенадцатого дня Рабиуль-Авваль по воле Всевышнего Аллаха на свет появился Пророк Мухаммад (мир ему)». И тому, кто родился в 12 числа месяца Рабиуль-Авваль в Чечне за наречение новорожденных в честь пророка Мухаммада ﷺ дадут 100 000 рублей.\nА глава республики Башкортостан Хабиров Радий и муфтий Духовное управление мусульман Башкортостана Биргалин А. не стали поздравлять своих мусульман со священным месяцем Раби-уль-Авваль и с праздником «Маулид ан-Наби». Для муфтията Башкортостана праздник «Маулид ан-Наби» — бидгат — новшество и поэтому они будут запрещать праздновать такой праздник, потому что у них религиозное образование «выше» чем у арабских шейхов-ученных. тулыһынса ошонда уҡығыҙ...\nМосолмандар ғаиләһендә тыуған балалар иҫәбенә генә мосолмандар күбәйә, тип әйтеү хата булыр ине. Донъяның бөтә илдәрендә лә элек бүтән диндә булғандарҙан байтаҡ кеше Исламды ҡабул итә, хаҡ юлды таба һәм Аллаһҡа яҡынлаша. Мәүлид көнөндә бына шул хәҡиҡәтте таныу, күреү, аңлау-ҡыуаныслы күренеш. тулыһынса ошонда уҡығыҙ...\nҒәрәпстанда суфыйҙар һәм Мәүлид\nСауд Ғәрәпстанында суфыйҙар һәм мәүлид байрамдары. Мәүлид байрамдарыбыҙ мөбәрәк булһын. Барыбыҙға ла Аллаһы Тәғәләнең ризалығы һәм бәрәкәте булһын!\nСауд Ғәрәпстаны Мәүлид байрамын үткәрәме тигән һорауҙы дауам итәйек. Был хаҡта элгәре һалынған мәғлүмәткә сәләфит-вахаббиттәр миңә шик белдерҙе. Наҙандар Сауд ғәрәптәре тик аҡ кейемдә генә йөрөргә тейеш уйлайҙар. Шул уҡ Ғәрәпстанда сәнскеле тимер сыбыҡтар менән уратылған ҡоймалар артында ҡара-сола, алама кейенгән ярлы ябай әҙәмдәр йәшәгәнең беләләр микән? Ҡөръән Кәримдә:\n«Күңелдәре һуҡырҙарҙың күҙҙәре һуҡыр» — тип әйтелә бит. Мәүлид кенә үткәреү түгел беҙҙең илдәге вахаббиттәрҙең ҡан дошманы суфыйҙар Сауд Ғәрәбстанды баҫып алып бара. Был хаҡта ошо ссылка буйынса уҡый алаһығыҙ: https://malikit.livejournal.com/179900.html?view=9246\n2000 йылдарҙың башынан башлап Сауд Ғәрәпстанында суфыйҙарҙың эшмәкәрлеге көсәйә һәм башҡа илдәрҙә терроризм алыр барған вахаббиттәрҙе үҙ илдәрендә үҙҙәренең хөкүмәте ҡыҫырыҡлай башлай. 2017 йылда Ғәрәпстан принцы Сәльмән Әл-Мөхәммәт ваххабизмды беҙ ул ваҡыттағы Россияны, дөрөҫөрәге СССР-ҙы Америка ярҙамы менән тарҡатыр өсөн алып барҙыҡ тигән заявлениеһең интернет биттәрҙә таба алаһығыҙ.\nҒәрәпстанда — Мәүлид байрамы\nИзге Рәбиғүл әүүәл (Мәүлид) айы башланды. Был айҙа донъяға һөйөклө Пәйғәмбәребеҙ, Аллаһтың хәбибе – яратҡан ҡоло Мөхәммәд салләллаһу ғәләйһи үәс-сәлләм тыуған. Шуға ла был көндәрҙе мосолман өммәте тулҡынланыу менән ҡаршы ала, мәжлестәр үткәрә, салауаттар әйтә. Шул уҡ ваҡытта, арабыҙҙа Мәүлид көнөн айырым билдәләп үтергә ярамай, был дингә яңылыҡ индереү, тип иҫәпләүселәр ҙә бар. Былар әлеге сәләфит-вахаббиттәр инде. Ике-өс көндән шул йүнәлештә булған ДУМ РБ-ның (Башҡортостан Диниә Назарытының) был Мәүлид байрамына ҡағышлы ҡарашын беләбеҙ инде. Әлбиттә, хөкүмәт тарафынан илдәге киҫкен кризисты ковид — 19 ауырыуына һылтанып дөрөҫлөктө халыҡтан йәшерергә тиеп һәм СМИ (киң теле-газета матбуғаты) аша был ауырыуҙан шунса кеше үлгән тип, газеталарының һәм теле каналдарының рейтингын күтәрергә йүнәтелгән ғауға (паника) арҡаһында мәүлидтәр ҙур кимәлдә үткәрелмәйәсәк инде. тулыһынса ошонда уҡығыҙ...\nХәҙистәрҙә: «Монафиҡтар* йәһәннәмдең төбөндө булырҙар», — тип әйтелә. Сөнки улар тышҡы ҡиәфәттәре буйынса үҙҙәрен мосолман итеп күрһәтәләр, ләкин эстәге ғәмәлдәре менән кәферҙәр. Һәм уларҙың башҡаларға ҡарата ла зыян күп була.\nБеҙ үрнәк ала торған сәхәбәләр Пәйғәмбәребеҙ ﷺ һөйләгәндәрҙе йотоп ала торған булғандар. Барлыҡ ғибәҙәттәргә лә Рәсүлебеҙҙән өйрәнгәндәр. Ләкин улар ҙа монафиҡлыҡтан ҡурҡҡандар. Сәхәбәләрҙең Ғүмәр исемлеһенә Пәйғәмбәребеҙ ﷺ монафиҡтар тураһында һөйләгәс, ул ҡайғырып: “Рәсүлебеҙ, мин монафиҡ түгелме?"— тип һорай торған булған. Пәйғәмбәребеҙ ﷺ уға: “Юҡ. Ләкин башҡа берегеҙгә лә әйтмәйем", — ти. Ә Ғүмәр ибн Хәттаб тураһында үҙе иҫән сағында уҡ Пәйғәмбәребеҙ ﷺ: «Ул йәннәт әһелдәренән булыр», — тип әйтә. Шулай булһа ул монафиҡлыҡтан ҡурҡып йәшәй. тулыһынса ошонда уҡығыҙ...\nДәүер итеү, фидиә\nМәрхүмгә дәүер итеү (дәвер, скат, фидиә) ҡайһы бер райондарыбыҙҙың ауылдарында әле лә бар. Алдым-бирҙем тип, төйөнсөктө ҡулдан ҡулға тапшырышып, мәрхүмдең уҡымаған намаҙ, тотмаған ураҙаларын, хатта гонаһтарын алып маташҡандарын күрәбеҙ. Былар дөрөҫмө тигәнгә – Ҡөръән һәм хәҙистәрҙә был хаҡта хәбәрҙәр юҡ, ғөрөф-ғәҙәткә килгәндә бигерәк шикле күренә. Ҡайҙалыр бер словарь аңлатмала дәүер итеү – урап үтеү (мутлашыу) мәғәнәһендә бирелгән тиҙәр. Беҙҙенсә бит дәүер – ғүмерҙе, ваҡытты, заманды аңлата. Аҫта китаптарҙан алынған миҫалдар килтерәм, аръяғына үҙегеҙ һығымта сығарығыҙ. тулыһынса ошонда уҡығыҙ...\nМәрхүмдең урындағы халыҡтың йолаһына ингән 3, 7, 40 көндәре һәм йылы тураһында бер аҙ аңлатып китәйем. Был көндәрҙе үткәреү тураһында Ҡөръәндә Кәримдә һәм пәйғәмбәребеҙ Мөхәммәд ғәләйһиссәләмдең хәҙистәрендә юҡ, әммә урындағы халыҡтың ғөрөф-ғәҙәттәрендә бар. Шулай булғас был көндәр шәриғәт канундарына ҡарамай һәм уларҙы шәриғәттәге биҙғәт (Нововведение — дингә яңылыҡ индереү) тип тулы наҙанлыҡтарығыҙҙы күрһәтеп интернет биттәрендә яҙмағыҙ. Әле бына яңыраҡ бер ҡатын интернеттә ошо яҙмаларҙы «Башҡорт ҡатын-ҡыҙы» төркөмөндә һалған, ниәтенә ҡарап әжерен алыр: тулыһынса ошонда уҡығыҙ...\nҠорбан байрамында ғәйет уҡыу\nҠорбан байрамы көнөндә ҡорбан салыр алдынан мәсеттәре һәм имамдары булған ауылдарҙа ғәйет намаҙы уҡылырға тейеш. Был ғәйет намаҙы үтәлә торған вәжиб ғәмәл. Вәжиб ғәмәлдәр ҙә фарыз кеүек шәриғәттә ҡылырға бойоролған ғәмәлдер. Вәжиб ғәмәлде ҡылған кеше сауаплы булыр, ғөҙөрһөҙ ҡылмаған кеше гонаһлы булыр, вәжиблығына ышанмаған кеше иманһыҙ уҡ булмаһа ла, ҙур гонаһлы булыр.\nҒәйет намаҙҙары беҙҙең Хәнәфи мәҙһәбендә йәмәғәт менән имам етәкселегендә бергә уҡыла тейелгән. Шәфиғи мәҙһәбендә бер генә кеше үҙ аллы уҡый уҡый алһа ла беҙҙең мәҙһәбтә бер үҙең уҡыу ярамай тейелгән. Сөнки был ғәйет намаҙы фарыз намаҙҙарға ҡарамай һәм аҙаҡ ҡаза ҡылыуҙа кәрәкмәй тейелгән. тулыһынса ошонда уҡығыҙ...\nФарыз булған намаҙҙарҙы имам менән бер ергә йыйылып, йәмәғәт булып уҡыу сөннәт булған ғәмәлдәрҙән һаналалыр. Мөмкин тиклем фарыз намаҙҙарҙы имам менән йәмәғәт булып уҡырға тырышырға тейеш. Йәмәғәт менән намаҙ уҡыр өсөн ике генә кеше лә етә. Ул ваҡытта береһе имам булып, икенсе ойоп уҡырға тейеш була. Намаҙҙы йәмәғәт менән уҡыу өсөн мәсеткә барып хәҙрәт йә иһә мөьәзингә ойоп уҡыуҙан тыш, йәмәғәт булып өйҙә лә намаҙ уҡырға мөмкин. Ул ваҡытта өй эсендә кем булһа ла берәү имам булып, башҡалары ойоп уҡырҙар. Мәҫәлән: ир кеше имам булып, ә ҡатыны уға ойоп уҡыр. Ҡатын кешегә айырым уҡыһа ла ярай, әммә иренә ойоп уҡыу яҡшыраҡ. тулыһынса ошонда уҡығыҙ...


Бөгөн Өфө сауҙа үҙәктәрендә яңы акция старт алды.\nБында теләге булған һәр кем килеп үҙенең һалым бурыстарын белә ала. Ҡайҙа йәшәүең йәки теркәлеүең мөһим түгел. Мәғлүмәтте бөтә республика буйынса алырға мөмкин. Бөтә төр милек хаҡында ла белешергә була, йәғни фатир, өй йәки транспорт һалымы хаҡында. Инспекторҙар әйтеүенсә, сара халыҡтың һалым грамоталығын арттырыу, бурыстар артып ятмаһын өсөн ойошторола. Халыҡ та бик ҡәнәғәт, баҙарға сыҡҡан ыңғайы мәғлүмәт алып ҡайтырға ла мөмкин. Бигерәк тә оло йәштәгеләр күп мөржәғәт итә.


Материалы за 20.06.2016 » Табын\nУт күршебеҙ – Зинфира\nҺүҙебеҙ ут күршебеҙ Зинфира Хәлит ҡыҙы Аҙнабаева тураһында.\nЙөрәк йылыһы һәм шатлыҡ өләшә\nРената Радик ҡыҙы Ҡотлогилдина – Стәрлетамаҡ ҡыҙы. Башҡорт дәүләт медицина университетын тамамлағас, беҙҙең районда табип-офтальмолог булып эшләй башлаған. Район халҡы йәш, мөләйем, үҙ эшенең оҫтаһы булған белгесте тәүге көндәрҙән үк үҙ итте. Уның пациенттары төрлө йәштәге кешеләр һәм һәр береһе табиптан ҡәнәғәт булып сығалар.


Йәшәү йәме – хеҙмәттә » Табын\n№ 59 (10133)> 24 июль, шишәмбе\nАпрель 2018 (97)\nОктябрь 2017 (84)\nИюль 2017 (85)\nФевраль 2017 (60)\nСентябрь 2016 (102)\nИюнь 2016 (114)\nМай 2016 (60)\nАпрель 2015 (82)\nОктябрь 2014 (111)\nИюнь 2014 (57)\nМарт 2014 (117)\nНоябрь 2013 (77)\nЙәшәү йәме – хеҙмәттә\n27 октября 2014 йыл | Хаттар\nДонъя бер көйө генә бармай шул, ҡыҙғанысҡа ҡаршы, Фәнүзә апай ҡаты сирҙән донъя ҡуйҙы. Флүр ағай йәндәй күргән ҡатынын өҙөлөп һағынһа ла, боронғолар әйткәнсә, "үлгән артынан үлеп булмай” тип, тормошто артабан алып барырға үҙендә көс таба. Бөгөн ул кесе улы Фаил һәм килене Гөлшат, ейән-ейәнсәрҙәре менән донъяларын һүндермәй, тырышып йәшәйҙәр.\nФлүр ағай бәләкәйҙән эшсән ғаиләлә хеҙмәтте яратып үҫкәнлектән, ниндәй генә заманда ла уңғанлығын юғалтмай. Мал-тыуар, ҡош-ҡорттан өҙөлмәй, ат та аҫрай. Бик күп йылдар ҡорт та тотто. Ул ныҡышмал кеше, бер эшкә лә ҡул һелтәп ҡарамай.\n- Бәләкәйҙән техника яраттым. Етенсе класты тамамлағас, колхоз механигы комбайнер ярҙамсыһы итеп эшкә саҡырғайны. 1955-56-сы йылдар. Иҫке тағылмалы комбайндарҙа эшләүе бик еңелдән булманы, йә трактор ватыла, йә комбайнға\nзапчастар етешмәй. Ике йыл үтеүгә, техниканы биш бармағымдай белә инем һәм мине Стәрлетамаҡ механизаторҙар әҙерләү училищеһына уҡырға ебәрҙеләр. Уны тамамлағас, комбайнсы булып эшләп киттем. Йыл һайын алдынғылыҡты бирмәй эшләнем. ВЛКСМ райкомының Маҡтау грамоталары, хеҙмәт ярышы билдәләре, аҡсалата премиялар бирҙеләр. КПСС ағзалығынан коммунист итеп ҡабул иттеләр. Йәшәү маҡсатым да шул булды – ғүмерем буйы тоғролоҡ һәм дөрөҫлөк өсөн көрәштем. Хеҙмәт фронтының алғы һыҙығында булдым, - тип Флүр ағай хәтер йомғағын һүтте.\nФлүр Фәйзрахман улы Рахманғолов әле лә 80 йәшем етте, ҡартайҙым инде, тип тик кенә ултырмай. Ауылдаштарына, мохтаждарға ярҙам итергә әҙер генә тора.\n- Бәләкәйҙән эш менән сынығып үҫкән кешегә эшһеҙ тороу ауырыу менән бер, - тип мәрәкәләп тә ала ул. – Заманында колхоздағы фермаларҙың барыһында ла эшләнем. Өйөр-өйөр һарыҡ көттөм. Сусҡа фермаларында ла оҙаҡ йылдар хеҙмәт итергә тура килде. Ат ҡараусы ла булдым. Эштән бер кеше лә үлмәй ул. Хеҙмәтте яратырға кәңәш итер инем, - ти йәштәргә. Ысынлап та, бер ҡасан да, бер ҡайҙа ла тормош еңел булмаған.\nФлүр ағай һүҙгә әүәҫ кеше. Донъя яңылыҡтарына ла битараф түгел.\n- Һуғыш михнәтен бер быуын да күрмәһен. Герман һуғыш асҡанда, миңә ни бары 7 йәш кенә ине. Бөгөнгөләй хәтерләйем: беҙ малай-шалайҙар ялан аяҡ, ялан баш. Күп кешеләр тейәлгән арба артынан йүгерҙек, ауыл осонан ҡайтып киттек. Йырланылар, иланылар, гармун моңо һаман ҡолаҡтан китмәй. Бала сағыбыҙ булманы, аслыҡ-яланғаслыҡта үҫтек, ни хәл үлмәй ҡалғанбыҙҙыр, шешенеп астан вафат булыусылар бик күп ине. Улдарым Фәрит, Фәнүр, Фаил - өсөһө лә Совет Армияһында хеҙмәт иттеләр. Йөҙгә ҡыҙыллыҡ килтермәнеләр, тәүфиҡлы булдылар. Әле кесе улым Фаил, киленем Гөлшат менән тормошто алып барабыҙ. Нәҫел ебен дауам итеүсе кескәй Инсаф Рахманғолов үҫеп килә.\nЭйе, ауылыбыҙҙы барлыҡҡа килтереүҙә Рахманғоловтарҙың да өлөшө ҙур. Фәйзрахман бабай менән Фәрлүхъямал әбей ғүмере буйы колхозда ең һыҙғанып эшләнеләр. Колхоз төҙөүҙә лә әүҙем кешеләр булғандар.\nРахманғоловтар йорт-ҡураларына заманса ремонт үткәреп, тырышып\nдонъя көтәләр. Урамдарында техника, Флүр ағайҙың улы Фаил үҙе йөрөтә: бесәнен дә еткерә, бөтә ауыр эштәрҙе башҡара. Гөлшат килене ауыл хакимиәтендә эшләгәс, буш ваҡыты ла юҡ тиерлек, әммә барыһына ла өлгөрөргә тырыша. 3 бала әсәһе. Эшләгән урынында халыҡҡа иғтибарлы, итәғәтле һөйләшә, ярҙам ҡулы һуҙырға әҙер тора.\nФлүр ағай уларға төплө кәңәштәрен биреп, ғаилә именлеге өсөн ярҙам итеп, ейән-ейәнсәрҙәрен ҡарашып, татыулыҡ булдырып йәшәй.\nБына шулай, оло йәштәге кешеләрҙең ғүмерҙәре хеҙмәттә үткән. Тормош ауыр тип төшөнкөлөккә бирелмәй, хеҙмәттән йәм табып йәшәргә өйрәнергә кәрәк.\nМәҙәниәт һәм әҙәбиәт\n20 августа 2018 11:38\nВ Башкортостане потеплеет до 28 градусов\n20 августа 2018 11:32\n20 августа 2018 11:29\n20 августа 2018 11:28\nВ Башкортостане ночью сгорели 150 рулонов сена\nCopyright © Газета "Табын" 2012-2017


13 Декабрь 2018, 12:09\nЯңы Усман ауылында фельдшер булып эшләүсе Зәкир Ҡаһармановты танымаған кеше Бөрйән районында юҡтыр, моғайын. Берәүҙәр рентген буйынса һәйбәт белгес тип баһалай уны, икенселәр массаж яһауға оҫталығын өҫтөнөрәк күрә, өсөнсөләр иһә төрлө ауырыуҙарҙы дауалауҙа тәжрибәле, тилбер табип икәнлегенә инанған. Үҙәк район дауаханаһында оҙаҡ ваҡыт эшләп, бер нисә йыл элек кенә тыуған ауылына ҡайтып төпләнде Зәкир Сәйғәфәр улы.\nБала ғына сағынан уҡ Зәкир әсәһе менән бергә ашығыс саҡыртыуҙар буйынса сирлеләрҙең өйҙәренә йөрөй башлай. “Элек ауыл урамдары төндә яҡтыртылманы, шуға әсәйем, бәлки, мине иптәш итеп кенә алғылағандыр. Әҙерәк һәләтем, ҡыҙыҡһыныуым барлығын һиҙгән булһа, өйрәнһен тип тә уйлағандыр... Шулай йыш ҡына, ниндәй ваҡыт икәнлегенә ҡарамай, икәүләп сығып китә торғайныҡ. Оҙаҡ ятып ауырығандарҙың хәлен күреп, күңелемдә оҫта табип булыу, ҡаты сирҙәрҙе лә еңергә өйрәнеү теләге ҡуҙғып ҡуя ине, – тип хәтерләй ул осорҙо бөгөнгө ауыл фельдшеры. – Ләкин барыбер ауылдағы һигеҙ йыллыҡ мәктәпте тамамлағанға тиклем атайым һымаҡ тракторсы һөнәрен үҙләштерергә хыялландым. Ҡулыма өлгәш аттестатын алғас ҡына әсәйем, кәңәштәрен әйтеп, өгөтләп, Сибайҙағы медицина училищеһына уҡырға барырға күндерҙе”.\nХәрби хеҙмәткә саҡырылғансы егет, ауылына дипломлы йәш белгес булып ҡайтып, ай ярым самаһы фельдшер-акушерлыҡ пунктында эшләп ала. Бер яҡтан тәжрибә туплау мөмкинлеге тыуһа, икенсенән, әсәһе аҙмы-күпме ял итеп ҡала. Улының медицинаға һәләтлелеге Аэлита апайҙы ныҡ ҡыуандыра, әлбиттә. Төрлө нәмә менән ихлас ҡыҙыҡһыныусан, белемгә ынтылыусан, киң ҡарашлы булһалар ҙа, балаларының бүтән береһе лә әсәһе һөнәрен һайламаған шул.\nИҫке Собханғол ҡыҙы Зөлфирә менән уртаҡ тормош ҡорғас, район үҙәгендә йәшәй башлайҙар. Зәкир Ҡаһарманов үҙәк район дауаханаһына ашығыс медицина ярҙамы фельдшеры булып эшкә урынлаша. Белгестәр етешмәү сәбәпле башҡа вазифаларҙы ла йыш үтәргә тура килә, әлбиттә. Бер мәл, массаж яһау хеҙмәтенә ихтыяж артҡас, уны Өфөгә ебәреп, шул һөнәр буйынса курстарҙа уҡытып алалар. Ике йылдан, рентген кабинетында ҡатындарға эшләүе ауыр, тип, тағы бер квалификация алырға күндерәләр. Зәкир Сәйғәфәр улының үҙәк район дауаханаһында эшләгән һуңғы 11 йылы шул рентген кабинеты менән бәйле була.\nАртабан ул шәхси массаж салоны асырға тәүәккәлләй. Дауаханала эшләгәнендә үк оҫталығы менән танылған белгескә клиенттар эҙләп күп йөрөргә тура килмәй былай. Тик ике йылдан, әсәһе лә, атаһы ла ныҡ ауырып киткәс, Зәкир Ҡаһарманов ғаиләһе менән тыуған ауылына күсенеп ҡайтырға була. “Түшәккә ятҡан кешене медицина белгесенән дә яҡшыраҡ ҡараусы булмаясаҡ. Үҙ балалары икән – бигерәк тә хәйерле”, – тип уйлай ул. Ҡатыны ла йәһәт ризалаша, мал, ҡош-ҡорт тотҡом, йәшелсә-емеш үҫтергем килә, ә бында, район үҙәгендә, ундай мөмкинлек тә юҡ, тигән була. Балалары Зифа, Илүзә, Урал һәм Рәсүл дә күңелдәре менән атайҙары тыуып үҫкән яҡҡа тартыла.\nҺуңғы йылдарҙа Зәкир Ҡаһармановҡа һәм уның туғандарына ҙур юғалтыуҙар кисерергә тура килде – Аэлита апай менән Сәйғәфәр ағай бер-бер артлы тиерлек гүр эйәләре булды. Шуныһы яҡшы: улдарының, ҡыҙҙарының хәстәрлегенән өҙөлмәнеләр.


Чемпион менән осрашыу\nСибай ҡалаһының дистанцион белем биреү үҙәге тәрбиәләнеүселәре дүрт тапҡыр Паралимпия уйындары чемпионы Ирек Зарипов менән осрашты.\nБындай мөмкинлек йәш быуынға «Параспорт» конкурсында еңеү яулағаны өсөн бирелде. Бәйгелә балалар паралимпиада уйындарының тарихы һәм спортсылары хаҡындағы һорауҙарға дөрөҫ яуап ҡайтарҙы. Илдең атҡаҙанған спорт мастеры Ирек Зарипов - барыһы өсөн дә өлгө. Уның тырышлығына, ихтыяр көсөнә һоҡланмау мөмкин түгел, тиелде осрашыуҙа. Фекер алышыу барышында балалар үҙҙәрен ҡыҙыҡһындырған һорауҙарына тулы яуаптар алды. Улар шулай уҡ әлегә тиклем зәңгәр экрандар аша ғына күргән геройға оҫталыҡтарын да күрһәтте.


Википедия:Ҡоролтай/ 2006 йыл — Башҡорт Википедияһы\nВикипедия:Ҡоролтай/ 2006 йыл\nҠоролтай/ 2006 йыляҙмаһы\n1 Яңы ҡатнашыусы Марат\n2.1 Махсус биттәр\n2.2 Урыҫ һүҙҙәрен ҡулланмайыҡ !\n2.4 Бер нисә һүҙ\n2.7 Версия для печати\n2.8 Это только предварительный просмотр, текст ещё не записан\n2.9 Бер кешенең тәржемә итеүе\n4 Беҙҙекеләр әлегә күп түгел\n5 Татар Википедияһы\n6 Башҡортса ай исемдәре\nЯңы ҡатнашыусы Марат[вики-тексты үҙгәртергә]\nПриветсвую всех участников.\nЯ башкир но плохо знаю родной язык, очень хочу выучить. Некоторых участников знаю, таких как Haqmar и sneg, и хотел бы тоже быть полезным. Предлагаю себя в качестве кого угодно, сам пока конкретно предложить что то не могу, разве что набор текста, например если есть отсканированые тексты на башкирском языке могу их набирать здесь. Я пока еще не доконца разобрался в принципе работы википедии щас пока штудирую хелп.\nЕсли могу быть полезным, с удовольствием помогу. Марат.\nВаше желание заслуживает большого уважения. Я очень рад вашему стремлению. Поможем чем можем. Не стесняйся, пиши статьи на башкирском языке. Переводи статьи из русского вики. Помощь там тоже есть, можешь почитать если по башкирски не понятно. На счет корявости статей не смущайся, подправим. У нас был такой случай, один русский участник написал статью Тютчев, Федор Иванович на башкирском языке. Первый вариант получился не очень удачный, но мы ему помогли подправить эту статью. Успехов тебе, Марат. Дерзай. Советую зарегистрироваться. Кнопка на верхнем правом углу "Танышыу йәки теркәлеү" --Рөстәм Нурыев 06:27, 9 ноябрь (Ҡырпағай) 2006 (UTC)\nБыл өлөштә урыҫ һүҙҙәрен башҡортсаға тәржемә итеү буйынса фекер алышыуҙар алып барайыҡ.\nМахсус биттәр[вики-тексты үҙгәртергә]\nМахсус биттәрҙәге һүҙҙәрҙе тәржемә итеү тәҡдиме: --Haqmar\nCategoryTree – Категория ағасы\nCite - Өҙөк (алыу) ҡайҙа ҡулланылғанына күрә\nExpand templates – Ҡалыптарҙы (киңәйт, ас, ентекле күрһәт) ҡайҙа ҡулланылғанына күрә\nFile path – Файл юлы\nList of Wikimedia wikis – Викимедия викиларының исемлеге\nSearch web links – Веб һылтанмаларын эҙләү\nWikimedia Board of Trustees election – Викимедия вәкилдәре (ышаныслы кешеләре) советына һайлау\nВерсия MediaWiki – MediaWiki өлгөһө\nГалерея новых файлов – Яңы файлдар галереяһы\nДвойные перенаправления - Икәүле кире йүнәлтеүҙәр\nДлинные страницы – Оҙон биттәр\nЖурналы - Журналдар\nЗагрузить файл – Файлды тейәргә\nИсточники книг – Китап сығанаҡтары\nКатегории - Категориялар\nКатегории, на которые больше всего ссылок – Иң күп һылтанма яһалған категориялар\nКороткие статьи – Ҡыҫҡа мәҡәләләр\nНаиболее часто редактировавшиеся страницы – Иң йыш төҙәтелгән биттәр\nНеиспользуемые категории – Ҡулланылмаған категориялар\nНеиспользуемые файлы – Ҡулланылмаған файлдар\nНеиспользуемые шаблоны – Ҡулланылмаған ҡалыптар\nНекатегоризованные изображения – Категорияланмаған һүрәттәр\nНекатегоризованные категории – Категорияланмаған категориялар\nНекатегоризованные страницы – Категорияланмаған биттәр\nНовые статьи – Яңы мәҡәләләр\nРазорванные перенаправления - Өҙөлгән кире йүнәлтеүҙәр\nСамые используемые изображения – Иң күп ҡулланылған һүрәттәр\nСистемные сообщения – Система белдереүҙәре\nСлучайное перенаправление – Осраҡлы кире йүнәлтеүҙәр\nСписок заблокированных IP-адресов и пользователей – Ябылған IP-адрес һәм ҡулланыусылар исемлеге\nСписок перенаправлений – Кире йүнәлтеүҙәр исемлеге\nСписок файлов – Файлдар исемлеге\nСтраницы, включённые в большое количество категорий – Иң күп категорияларға керетелгән биттәр\nСтраницы, на которые больше всего ссылок – Иң күп һылтанма яһалған биттәр\nСтраницы-сироты – Етем биттәр\nТребуемые категории - Кәрәкле категориялар\nТребуемые страницы - Кәрәкле биттәр\nУказатель по началу слов – Һүҙҙәргә күрә күрһәткес\nПросмотреть стёртые страницы – Юйылған биттәрҙе ҡарау\nЕтем биттәргә һылтанмалар ҡуйып сығырға ине --Haqmar 14:04, 27 сентября 2006 (UTC)\nУрыҫ һүҙҙәрен ҡулланмайыҡ ![вики-тексты үҙгәртергә]\nМинең уйымса урыҫ һүҙҙәрен мөмкин тиклем ҡулланмаҫҡа кәрәк. Сөнки бөгөн телебеҙ билингвизимға ныҡ дусар. Тел ғалимдарының: -- Был һүҙ башҡортсаға тәржемә ителмәй. -- тигән ҡанундарына шаҡ ҡатам. Бындай ҡанундарҙың һығымтаһы булап етәкселәребеҙ: -- Беҙ Правительстваның милли политикаһын ныҡ поддерживать итәбеҙ. -- тип сығыш яһап торалар. --Рөстәм Нурыев 03:38, 15 сентября 2006 (UTC)\nДөрөҫ, урыҫ һүҙҙәрен ҡулланмайыҡ! Тәржемәләре барҙыр ул... Ләкин урыҫ теленә башҡа телдән кергән һүҙҙәрҙең тәржемәһе табылмай икән, уларҙы шулай уҡ ҡалдырыуға ҡаршы түгелмен. Яңы йәки иҫке һүҙҙәрҙең башҡортсаға рәсми тәржемәләре гәзиттәрҙә сығып тора бит, шуларҙы табырға ине...--Haqmar 06:41, 15 сентября 2006 (UTC)\nҺүҙмә һүҙ тәржемә итеп булмаһа, мәғәнәһенә ҡарарға кәрәк. --Рөстәм Нурыев 07:56, 15 сентября 2006 (UTC)\nБөгөн ҡулыма «Хәҙерге башҡорт әҙәби теленең аңлатма һүҙлеге. -- Өфө,2004. -- 528 бит.» китабы килеп керҙе. Етенсе биттә «Һүҙлек статьяһының төҙөлөшө» тип яҙалар. Нимә тип әйтергә инде был хәлгә? Тел белгестәребеҙ беҙҙе көсләп ике телде бутап һөйләшеүгә өйрәтә бит. Әллә мин шул тиклем наҙан микән. Ул ғалимдар яҙған закондарҙы (был һүҙҙе лә улар шулай яҙа, 120 бит) уҡымағас мин кем булам инде, наҙан булмай? -- Рөстәм Нурыев 12:02, 15 сентября 2006 (UTC)\nҺин әйткәндәрҙең бөтәһе лә наҙанлыҡтан килһә хәл бик насар түгел тип уйлайым, ә белеп эшләһәләр белмәйем инде --Haqmar 19:59, 15 сентября 2006 (UTC)\nМинең тәҡдимем -- бында тәржемә принциптары тураһында фекер алышайыҡ. Айырым һүҙҙәр тәржемәһе тураһында шул һүҙҙәргә бағышланған биттәрҙә бәхәс ҡорайыҡ. Сөнки бында һәр бер һүҙ тураһында һөйләшһәк, һүҙебеҙ бөтмәҫ һымаҡ, был бит тә етмәҫ.\nХәҙер дөйөм принциптар тураһында:\nҒөмүмән, мин Рөстәм менән килешәм. Ләкин, пуризм тигән нәмәгә бирелмәйек. Мәҫьәлән, закон һүҙе, минеңсә, ҡулланыуға хаҡлы, сөнки ул башҡорт теленең стилистик байытыуға килтерә. Закон - ул кешеләр тарафынан уйлап сығарған нәмә, ҡанун - тәбиғәт тарафынан бирелгән нәмә.\nПуризмға бирелһәк, телебеҙ "наҙандар белмәгән" берәй секта теленә әүерелер. Минең принциптарым шулай: урыҫ теле аша башҡорт теленә ингән грек (юнан), латин, инглиз, француз, нимес һәм башҡа Европа телдәренән ингән һүҙҙәр шул көйө ҡалһындар. Ә бына саф урыҫ һүҙҙәренән ҡотолорға кәрәк. Мәҫьәлән производство - етештереү, сварщик - иретеп йәбештереүсе һ.б.\nШул һүҙҙәрҙең береһе - ядро. Термоядерный - термоядро. Был һүҙҙе нисек алмаштырырға? Mutagar 20:56, 16 сентября 2006 (UTC)\nӘлбиттә, Mutagar фекерҙәре дәлилле. Әммә ләкин, ни өсөн бер телгә икенсе телдән ҡайһы бер һүҙҙәр инеп урынлаша, ә киреһенсә -- беренсе телдән икенсе телгә инмәй? Үҙ сиратында, бындай бер яҡҡа ғына ағым, нимәгә килтерә? Бына нимә борсой мине! Бөгөнгө көндә хөкөм һөргән ҡағиҙәләрҙе беҙҙең (башҡорт) ғалимдар урыҫ ғалимдарынан күсерҙе буғай. Ә инде телде стилистик байытыуыбыҙ, пуризимға бирелеүҙән ҡурҡыу биш һүҙлек һөйләмдә өсәүһе башҡорттыҡы булмаған һүҙҙәр ҡулланыуға алып барып еткергән бит инде. Икенсе яҡтан, башҡорт теленә быуаттар буйына сит телдәрҙән һүҙҙәр инеп урынлашҡан, быны ла инҡар итеп булмай. Һәм был ағымды туҡтатып була тип әйтеүе ахмаҡлыҡ. Ә ниндәйҙер кимәлдә ҡаршы тороу мотлаҡ. Шул саҡта ғына телебеҙҙең сафлығын, таҙалығын һаҡларбыҙ. Бер сиктән икенсеһенә күсеү ҙә файҙа урынына зыян ғына буласаҡ. --Рөстәм Нурыев 05:44, 17 сентября 2006 (UTC)\nМәҫьәлән, закон һүҙе, минеңсә, ҡулланыуға хаҡлы, сөнки ул башҡорт теленең стилистик байытыуға килтерә. Закон - ул кешеләр тарафынан уйлап сығарған нәмә, ҡанун - тәбиғәт тарафынан бирелгән нәмә. Mutagar\nҮрҙә телгә алынған һүҙлек «Хәҙерге башҡорт әҙәби теленең аңлатма һүҙлеге. -- Өфө,2004. -- 528 бит.» буйынса:\nЗакон исем. 1. Дәүләт власының юғары органы тарафынан ҡабул ителеп, юридик көскә эйә булған норматив акт; ҡанун. Закондар йыйынтығы. Законға ҡаршы эш. 2. Төрлө күренеш араһында объектив бәйләнеш. Йәмғиәт закондары. Тәбиғәт закондары. -- 120 бит\nҠанун исем. 1. Дин тотоу һәм көн итеү тәртибен билдәләгән ҡағиҙә. Шәриғәт ҡанундары. 2. Тормош-көнкүрештә нығынған, бер тәртипкә әйләнгән ғәҙәт, йола, ҡағиҙә. Йола ҡанундары. Ҡанун буйынса йәшәү. -- 200 бит\nМинең уйымса Закон һәм Ҡанун һүҙҙәре бер мәғәнәне аңлата. Тәбиғәттә һәм йәмғиәттә билдәләнгән ҡағиҙә. Үҙ сиратында тәбиғи һәм яһалма булыуы мөмкин. Көн менән төндөң алмашыныуы тәбиғи, һәм быға кеше ҡаршы тора алмай. Кеше үҙ торомошон яйлағандары -- яһалма. Яһалма ҡанундар күпселек тарафынан ҡабул ителеп ҡулланыла. Үҙ сиратында яһалма ҡанундар күпселектең фекерен дөйөмләштергән махсус ойошма тарафынан раҫланыуы мөмкин. Шулай итеп, мин башҡорт телендә Ҡанун һүҙен ҡулланыу яҡлы, ә Закон һүҙен ҡулланыуға ҡаршы. --Рөстәм Нурыев\nМинеңсә «закон» менән «ҡанун» һүҙҙәре бер үк нәмәне аңлаталар. Шунлыҡтан «ҡанун» һүҙен ҡулланырға тәҡдим итәм.--Haqmar 09:49, 18 сентября 2006 (UTC)\nБер нисә һүҙ[вики-тексты үҙгәртергә]\nОшо һүҙҙәрҙе нисек тәржемә итергә? Әллә шулай уҡ ҡалһындармы?--Haqmar 06:41, 15 сентября 2006 (UTC)\nМәҡәләләрҙә волость һүҙен улыс тип тәржемә иткәйнем. Ҡайһы бер сығанаҡтарҙа олоҫ тип атайҙар. Нисек ҡабул итәбеҙ? --Рөстәм Нурыев 03:38, 15 сентября 2006 (UTC)\nМин бер ерҙә "волос" тип күргәйнем :))) Ҡайһы сығанаҡҡа нығыраҡ ышанаһың, шуныҡын ал --Haqmar 20:06, 15 сентября 2006 (UTC)\nО проекте[вики-тексты үҙгәртергә]\nЯрҙамсы биттәр өҫтөндәге О ПРОЕКТЕ һүҙен нисек тәржемә итергә? Тәҡдимдәр көтәм. --Рөстәм Нурыев 04:09, 6 сентября 2006 (UTC)\nПроект урыҫ һүҙе түгел, тәржемә лә итә алманым... Проект тураһында тиергә тура килер микән...--Haqmar 06:41, 15 сентября 2006 (UTC)\nБер фекер тыуҙы: О проекте -> О нас -> Беҙҙең турала. Мәғәнәһе буйынса ипле һымаҡ. --Рөстәм Нурыев 17:23, 15 сентября 2006 (UTC)\nУл һүҙҙе мин осратҡаным юҡ. Ҡайҙа тора, белмәйем. Яҙһаң, "Беҙҙең турала" тип яҙҙа кит. Һүҙмә һүҙ тәржемә итергә тимәгән дә инде...--Haqmar 20:02, 15 сентября 2006 (UTC)\nБына был биттең өҫкө өлөшенә ҡара. Фекер алышыу төймәһе янында. --Рөстәм Нурыев\n«Беҙҙең турала» тап килмәй. «Ҡағиҙә һәм күрһәтмәләр», «Ярҙам итеү» һ.б. биттәрендә лә «о проекте» яҙыуы бар. Минең тәҡдим: «Проект тураһында» тип яҙып китергә.--Haqmar 09:46, 18 сентября 2006 (UTC)\nӘлегә «Проект тураһында» тип төҙәтеп сығам. Ләкин алмаш эҙләргә кәрәк минеңсә. --Рөстәм Нурыев 17:02, 3 февраль (Шаҡай) 2007 (UTC)\nВерсия для печати[вики-тексты үҙгәртергә]\n«Версия для печати» нисек тәржемә итергә була? Фекерҙәрегеҙҙе беләһем килә. Обсуждение MediaWiki:Printableversion битендә минең тәҡдимде ҡарағыҙ һәм үҙегеҙҙекен яҙып ҡалдырығыҙ. --213.189.225.85 14:13, 3 августа 2006 (UTC)\n"Ссылка" һүҙен Башҡортсаға ни тип тәржемә итергә була? тигән һорау буйынса бында фекер алышыу башланды.\nҮҙ фекеремде унда әйттем.--Ildar 20:14, 11 марта 2006 (UTC)\nҠағыҙға баҫыу өлгөһө тип яҙырға ҡарарлаштырылды --Haqmar 20:04, 15 сентября 2006 (UTC)\nЭто только предварительный просмотр, текст ещё не записан[вики-тексты үҙгәртергә]\nтәржемәһе кәрәк.--Рөстәм Нурыев 14:35, 28 августа 2006 (UTC)\nМинең фекерем: Был ҡарап сығыу ғына (өлгөһө), үҙгәрештәр (мәҡәләгә) керетелмәгән әле. --Haqmar 09:04, 29 августа 2006 (UTC)\nҠарап сығыу өлгөһө, әлегә үҙгәрештәр яҙҙырылмаған! -- йәплерәк һымаҡ. --Рөстәм Нурыев 09:41, 29 августа 2006 (UTC)\nРизамын! --Haqmar 10:05, 29 августа 2006 (UTC)\nБер кешенең тәржемә итеүе[вики-тексты үҙгәртергә]\nХәҙер тышҡы күренеш һүҙҙәрен, һүҙбәйләнештәрен һәм һөйләмдәрен тәржемә итеү менән шөғөлләнәм. Тик бер кешенең генә тәржемә итеүе бик һәйбәт тип уйламайым: үҙемә оҡшағансы тәржемә итәм бит, фекер алышыу бармай тәржемә ителгән һүҙҙәр тураһында... Бер яҡлы була ... Был тик был бүлеккә генә ҡағылмай... Тәржемә ителгәндәр тураһында фекерҙәрегеҙгә шат булыр инем. Тәржемә итмәйенсә лә тороп булмай, теләк һәм мөмкинселек булғанда... --Haqmar 12:53, 10 октябрь (Ҡарасай) 2006 (UTC)\nБашҡортса Wiktionary Вики-Һүҙлек бында. Әммә ләкин яҙыла башламаған. --Рөстәм Нурыев 17:38, 11 марта 2006 (UTC)\nВики-Һүҙлек битендә Башҡортса хәрефтәр күренмәй бит...--Haqmar 06:57, 15 сентября 2006 (UTC)\nМөхәрирләү битендәге башҡорт хәрефтәре бына ошо ярҙамсы биттә урынлашҡан MediaWiki:Copyrightwarning. Ә Вики һүҙлектә хәким дә бей ҙә юҡ. Шуның өсөн унда бер нимә эшләй алмайым. Стюрдтарҙан һорар инем, инглизсә белмәйем. Икенсе яҡтан Вики-Һүҙлек менән булашырға өлгөрмәҫмен тип буйлайым. Шуға ла бик әүҙемлек күрһәтмәйем. Ә кемгәлер барыбер башҡарт телендәге башҡа проекттарға бей һәм хәким вазифаларын алып ҡуйырға кәрәк. --Рөстәм Нурыев 08:25, 15 сентября 2006 (UTC)\nВики-Һүҙлектә хәким йәки бей булыр өсөн ни эшләр кәрәк? --Haqmar 20:15, 15 сентября 2006 (UTC)\nСтюрдтар ундай мөмкинселек бирә ала. Урыҫ Форумунда һораш, аңлатырҙар. Йәки Ҡатнашыусы:.:Ajvol:. һора, ул аңлатыр. Мин тәртибен бик үк белеп бөтмәйем. --Рөстәм Нурыев 06:48, 17 сентября 2006 (UTC)\nБеҙҙекеләр әлегә күп түгел[вики-тексты үҙгәртергә]\nИихх, егеттәр эшләйһе эштәр бик күп бит әле. Беҙгә күберәк ҡатнашыусылар йәлеп итергә кәрәк ине. --Рөстәм Нурыев 17:38, 11 марта 2006 (UTC)\nҠайҙа ашығырға, беҙҙе кем ҡыуалай? Бында бит берһен дә көсләп йәлеп итеп булмай. Икенсенән, үткенселәр беҙгә нимәгә кәрәк. Һәр нәмә үҙ сираты менән барһын. --Ildar 20:20, 11 марта 2006 (UTC)\nБөтә көс (күп булмаһа ла) ярҙамсы сығанаҡтарҙы, белешмәләрҙе үҙгәретүгә китеп тора, мәҡәләләр һаны артмай ((( Бик кереүсе лә юҡ шикелле... Башҡа телдә файҙалы мәҡәлә урынлаштырып сыҡһа ла етә бит...--Haqmar 09:11, 29 августа 2006 (UTC)\n1. Башҡа телдә файҙалы мәҡәлә урынлаштырып сыҡһа ла етә бит... -- быға мин ҡарашы. Улай эшләһәк, күптән урыҫ теленән булһа ла күсереп ҡуйған булыр инем инде. --Рөстәм Нурыев 09:37, 29 августа 2006 (UTC)\n2. Бөтә көс (күп булмаһа ла) ярҙамсы сығанаҡтарҙы, белешмәләрҙе үҙгәретүгә китеп тора, мәҡәләләр һаны артмай -- атнаһына иң кәмендә бер мәҡәлә булһа ла яҙырға килешәйек. --Рөстәм Нурыев 09:37, 29 августа 2006 (UTC)\n3. Бик кереүсе лә юҡ шикелле... -- Бөтә бәлә ошонда ла инде. Әүҙем ҡатнашыусылар йәлеп итергә кәрәк. Әммә ләкин бик һаҡ. Үткенселәр беҙҙәң бүлектең барлығын белмәй торһондар. Мин ҡайһы бер ФОРУМдарҙағы аралашыуҙы уҡыйым да -- АЛЛАМ һаҡлаһын -- тип ҡуям. Кешеләр шул тиклем бәйһеҙ микән ни? --Рөстәм Нурыев 09:37, 29 августа 2006 (UTC)\nМин үҙем урыҫ мәҡәләләрен ҡуйып шунан тәржемә итәм бит, әллә дөрөҫ эшләмәйем ме? Аҙнаһына бер мәҡәлә өсөн мин риза. Ярҙамсы сығанаҡтарҙы, белешмәләрҙе яҙып бөтөлһә еңелерәк булыр ине. Яйлап яйлап инде...--Haqmar 10:01, 29 августа 2006 (UTC)\nДөрөҫ әлбиттә. Әммә ләкин үҙең яҙған мәҡәләнең тәме икенсерәк. Ярҙамсы сығанаҡтар буйынса һинең эшмәкәрлегеңә мин ҡыуанып бөтә алмайым, афарин. Яңы ҡатнашыусылар буйынса райондағы мәктәп уҡытыусылары менән һөйләшеп ҡара. Мин юғары уҡыу йорттары менән бәйләнеш урынлаштырырға мәшәҡәтләнәм. --Рөстәм Нурыев 04:07, 6 сентября 2006 (UTC)\nТатар Википедияһы[вики-тексты үҙгәртергә]\nТатар Википедияһын ҡарап сыҡтым да көлөп ҡуйҙым, 3800 ашыу мәҡәлә һанының серен аңланым ))) Календарь мәҡәләләренең ҡалыптарын эшләп тултырғандар Википедияны. Беҙҙең эраға тиклемге 1600 йылдан башлап, б.э. 2100 йылына тиклем булһа -- 3700 тирәһе буш бит бар бит инде... Ҡалған 200 тирәһен генә эшкинерҙәй мәҡәләгә һанарға була... «Ярҙам» бите буш...--Haqmar 08:06, 29 сентября 2006 (UTC)\nУнда хәл шулай икәнен мин ҡайҙалыр тағы уҡығайным. --Рөстәм Нурыев 08:49, 29 сентября 2006 (UTC)\nНиңә татарҙарға барып бәрелдең тиһәләр -- һуңғы йылдарҙа татарҙар менән ярышабыҙ бит ))). Улар шуны эшләгән, улар быны эшләгән тибеҙ... Улар киреһенсә... --Haqmar 08:06, 29 сентября 2006 (UTC)\nӘйҙә ярышмайыҡ. Википедияла. Мәғәнәһе юҡ бит. --Рөстәм Нурыев 08:49, 29 сентября 2006 (UTC)\nҮзбәктәрҙә лә шул уҡ хәл. Тәүҙә әллә беҙгә лә шулайтып эшләргә микән тип уйланым да ваз кистем. Һанды түгел, сифатты уйлар кәрәк... Беҙ яй барабыҙ, әммә һәйбәт барабыҙ. Ә ярышыу тураһында дөрөҫ әйтәһең... --Haqmar 09:08, 29 сентября 2006 (UTC)\nӘлбиттә, ярышыуҙың мәғәнәһе юҡ. Иң мөһиме был изге эште туҡтатырға ярамай. Википедияның төп ҡанундарын ҡабул иткән, башҡорт халҡының, башҡорт теленең яҙмышы өсөн янып-көйгән яңынан яңы ҡатнашыусылар йәлеп итергә кәрәк. Һәм бергәләп был эште алға этәргә. Мәғәнәһен шунан күрәм. Ә инде бер-ике кеше генә бүлекте ҡыҫҡа ваҡытта төҙөп ҡуйһаҡ, ул бик тиҙ үләсәк. Урыҫ бүлеге лә тәүҙә яй үҫешкән булған. --81.30.192.250 11:20, 29 сентября 2006 (UTC)\nБашҡортса ай исемдәре[вики-тексты үҙгәртергә]\nАй исемдәре эргәһендә йәйәләр эсендә башҡортса ай исемдәрен яҙырға тәҡдим итәм. Һеҙҙең фекерҙәрегеҙ?--Haqmar 17:18, 3 октября 2006 (UTC)\nМин риза. Тәжрибә булараҡ та бик файҙалы булыр. Әгәр кемгәлер оҡшамай икән, үҙгәртеүе оҙаҡ түгел бит. --Рөстәм Нурыев 03:09, 4 октябрь 2006 (UTC)\nhttps://ba.wikipedia.org/w/index.php?title=Википедия:Ҡоролтай/_2006_йыл&oldid=14610 ҡабул ителгән\nБыл бит һуңғы тапҡыр 17:46 8 март 2008 үҙгәртелгән.


«Киске Өфө» гәзитенең сайты - ҮҘ ТЕЛЕҢДӘГЕ ҺҮҘҘӘР ҘӘ ДАУАЛАУ ҺӘЛӘТЕНӘ ЭЙӘ - 2014 - Мәҡәләләр\nНи эшләргә тейешбеҙ һуң? Был осраҡта бер генә юл бар: беҙгә бәйле булмаған бөтә нәмәгә нейтраль булырға, тыныс ҡалырға! Башҡалар ни эшләһә, беҙгә лә шуны эшләргә тимәгән бит. Иң мөһиме - һәр кем үҙен уратып алған мөхит менән берлеген тойоп йәшәргә тейеш. Шул саҡта ғына кеше, мәҫәлән, тротуарға төкөрөү - ул үҙ битеңә төкөрөү икәнен аңлаясаҡ. Шуны аңлаһағыҙ, тирә-йүнгә тик матурлыҡ ҡына сәсерһегеҙ, йәнәшәгеҙҙәге бөтөн нәмә менән килешеп йәшәрһегеҙ, һеҙгә йәшәйеш ҡанундары, Ғаләм закондары асылыр, ә унда һәммәһе лә камил, унда ығы-зығы, тәртипһеҙлек юҡ. Беҙ эргәбеҙҙәге урманға, яланға, йылғаға, һәр бер сәскәгә, япраҡҡа рәхмәт әйтеп, баш эйергә тейешбеҙ. Хоҙай Тәғәлә беҙҙе Ерҙәге ожмахҡа урынлаштырған бит - нисек шуны аңламайбыҙ?..\nҒөмүмән, беҙгә Ерҙәге үҙебеҙҙең урыныбыҙҙы, тамырҙарыбыҙҙы әхлаҡи йәһәттән дә, энергетик яҡтан да тойомлау зарур. Ә иң мөһиме - туған телебеҙҙе һаҡларға бурыслыбыҙ. Ул да тыуған ер, Ватан тойғоһоноң айырылғыһыҙ бер өлөшө. Туған тел тураһында ла күп яҙалар, ҡабатлап тороу кәрәкмәҫтер. Тик хәҙерге заман тикшеренеүҙәренә иғтибарығыҙҙы йүнәлткем килә.\nХәҙер "цивилизация коды" үҙгәрҙе, бөтә нәмә ябайлаштырыла, американлаштырылған жаргонға ҡайтып ҡала, тиһәләр ҙә, был ялҡауҙар өсөн генә шулайҙыр. Үҙ телеңде белеү мотлаҡ икәнен бер генә ғалим да, бер генә тикшеренеү материалы ла кире ҡаҡҡаны юҡ әле! Үҙегеҙ уйлап ҡарағыҙ: беҙ тыуып үҫкән ерҙә телебеҙ бик борондан йәшәп килә, уның тулҡындары (вибрацияһы) барлыҡ тирә-йүнгә үтеп ингән. Әгәр һеҙ баһалап бөтөргөһөҙ хазинаға - туған телебеҙгә эйә булһағыҙ, тирә-яҡ мөхит һеҙҙең организмығыҙ менән ыңғай резонансҡа инәсәк. Ә инде туған телен белмәгән "ғәрип" булһағыҙ, тыуған ерегеҙ һеҙҙе аңламаясаҡ та, бер нисек тә ярҙам да итә алмаясаҡ. Юҡҡа ғынамы ни, ауылда яҙыусылар, шағирҙар күберәк тыуа, улар тәбиғәт ҡосағында илһам ала, яҡшыраҡ яҙа. Кешеләр ҡалала йәшәһә лә, тыуған ауылдарына ҡайтҡылары килеп тик тора; сит илгә китһәләр - Тыуған илдәрен һағыналар; сит яҡтарҙа туған телендә һөйләшкән тауыш ишетһәләр - сикһеҙ шатланалар. Үҙ ереңдә үҫкән ризыҡты ҡулланыу организм өсөн файҙалы, ә ситтән килтерелгәндәре зыянлы икәне лә иҫбатланды хәҙер. Шуның кеүек, үҙ телеңдәге һүҙҙәр ҙә дауалау һәләтенә эйә икән. Олоғайған кешеләр тыуған яҡтарына ҡайтып йәшәргә, һуңғы көндәрен шунда үткәреп, туған тупраҡҡа ятырға ашҡына, "тыуған ер тарта" тигән әйтем дә бар беҙҙең халыҡта. Был да юҡҡа ғына түгел. Ҡартайғас, кешенең энергияһы кәмей; тыуған ерҙән, туған телдән алмай, ҡайҙан алһын ул артабан ғүмер итерлек көс-ҡеүәтте, дәрт-дарманды?\nКомпьютер, гаджеттар заманында халыҡтар буталышҡан, телдәр, илдәр уртаҡ була барғанда, былар нимәгә, тип уйламағыҙ. Башта әйткәнемсә, башҡалар ни ҡылһа, һеҙ ҙә шуны ҡабатлап йөрөмәгеҙ. Тыуған ерегеҙҙән, туған телегеҙҙән айырылмағыҙ, уларҙы яратығыҙ, өйрәнегеҙ, тип әйткем генә килгәйне.\nЯҙылған: 01.09.14 | Ҡаралған: 1085


Йылға буйынан ҡайтҡанда һоро сентябрь көнө иртә төшкән эңер ҡараңғылығына сорнала башлағайны. Тыҡрыҡтан өй яғына боролһам – ҡапҡам төбөндә ят кешене шәйләнем. Һағайҙым, сөнки был мәлдә береһен дә көтмәйем, килер кешем юҡ. Ауылға тиҙгә генә ҡайтҡанмын, ауырып киткән ҡатыным Мәскәүҙә ҡалды. Ҡапҡам төбөнә еттем дә, уның ҡала кешеһе икәнен самалап, русса өндәштем:\n– Һеҙ миңәме?\n– Эйе, һаумыһығыҙ.\nУл миңә ҡулын һондо, мин дә ҡул бирҙем. Күрешеүҙе өнәп бөтмәйем, йыш ҡына, бигерәк тә йәшерәктәр, минең ҡарт, сибек бармаҡтарҙы ныҡ ҡыҫа, әйтерһең, үҙҙәренең был ҡылығы менән «ҡартайған, үлергә лә күп ҡалмағандыр» тигән йәшерен уйын аңлатырға тырыша. Таныш түгел кешенең усы киң һәм ярайһы уҡ ҡаты ине – эшсе ҡулы икәне һиҙелеп тора.\n– Һеҙ Тәлғәт бит? – тип һораны ят кеше.\n– Эйе, Тәлғәт.\n– Һеҙҙе ауылдың иң өлкән кешеһе тип әйттеләр.\n– Минән дә олораҡ берәү бар, тик ул хәҙер йөрөй алмай.\n– Һеҙ, бәлки, минең атай-әсәйҙе хәтерләйһегеҙҙер? Һорайым-һорайым, бер кем дә белмәй. Детдомға алып киткәндән бирле ауылға ҡайтҡаным юҡ. Атайҙың ҡасан үлгәнен дә, ҡайҙа ерләнгәнен дә белмәйем.\n– Исеме кем ине?\n– Ғәлимнур. Көтөүсе булған. Ауыл һарыҡтарын көткән.\n– Ә-ә, Акэ көтөүсе, – минең иҫкә төштө. – Беҙҙең аймаҡта йәшәне бит.\n– Эйе, уны Акэ тип йөрөткәндәр шул. Ә мин – Акэ малай. Беҙ һеҙҙең менән уйнай торғайныҡ. Иҫегеҙҙәме?\n– Иҫкә төшкәндәй була. Мин үҙем дә ҡырҡ беренсе йылда ФЗО-ға киттем, ауылға илленсе йылда ғына ҡайттым, ул саҡта атайыңдың ауылда икәнен хәтерләмәйем. Ҡырҡ өсөнсө йә ҡырҡ дүртенсе йылда үлгәндер. Ул йылдарҙа ауыл ныҡ асыҡты, кеше күп ҡырылды. Ә бына ҡайҙа ерләгәндәрен әйтә алмайым. Һуғыш йылдарында мәйеттәрҙе зыяраттың ауыл яҡ осонда күмә торғайнылар. Ул тирәлә ер йомшағыраҡ, ҡаҙыуы ла еңелерәк.\nЫрымбур башҡорттарының рухи хазиналары\nЫрымбур башҡорттарының ауыҙ-тел ижадын, тарихын, мәҙәниәтен өйрәнеү маҡсатында, Тарих, тел һәм әҙәбиәт институты ғалимдары тарафынан әленән-әле ғилми экспедициялар, шәхси эш сәфәрҙәре үткәрелеп тора.\nБыл төбәктең фольклорын өйрәнеү тарихына күҙ һалғанда, тәүге ҙур ғилми экспедиция 1960 йылдарҙа СССР Фәндәр академияһы Башҡортостан филиалы Тарих, тел һәм әҙәбиәт институты (хәҙерге Рәсәй Фәндәр академияһы Өфө ғилми үҙәге Тарих тел һәм әҙәбиәт институты) фольклорсылары тарафынан Ә.Н. Кирәев (Кирәй Мәргән) етәкселегендә уҙғарыла. Экспедиция ағзалары С.Ә. Галин, Ф.А. Нәҙершина, Н.Д. Шоңҡаров Ырымбур өлкәһенең Ново-Сергеевка, Люксембург (хәҙерге Красногвардейск), Переволоцк, Александр, Тоцк райондарының 33 башҡорт ауылында эш алып бара, ифрат бай йөкмәткеле рухи хазиналар йыйыла. Туҡ-Соран буйы башҡорттарынан яҙып алынған “Алпамыша”, “Заятүләк менән Һыуһылыу”, “Ҡуҙыйкүрпәс менән Маянһылыу”, “Аҡһаҡ ҡола”, “Ҡара юрға”, “Ҡуңыр буға” эпостары варианттары менән, күп һанлы әкиәттәр, йырҙар (оҙон көйгә йырлана торған, ҡыҫҡа, исемһеҙ), легендалар, ҡобайырҙар, бәйеттәр, афористик ижад төрҙәре (мәҡәлдәр, әйтемдәр, йомаҡтар), төрлө уйындар был төбәктең халыҡ ижадына байлығын күрһәтә.\nБашҡорт халыҡ ижадында ҡатын-ҡыҙ матурлығы\nМәңгелек философик категорияларҙың береһе булған матурлыҡ төшөнсәһе кешелек тормошоноң бөтә өлкәләрендә лә урын ала. Кешенең төҫ-ҡиәфәтенән башлап тотонған һауыт-һабаһына, эш ҡоралдарына, һөйләгән һүҙенә, эшләгән эшенә тиклем барыһы ла матур булырға тейеш. Матурлыҡ төшөнсәһе кешегә бала сағынан уҡ таныш һәм яҡын. Һәр ата-әсә үҙ балаһын матурлыҡты тойорға, матур булырға өйрәтергә тырыша.\nХалҡыбыҙҙың матурлыҡҡа ынтылыуы, матурлыҡты күҙаллауы халыҡ ижады әҫәрҙәрендә яҡшы сағылыш тапҡан. Халыҡ ижадының һәр жанрында матурлыҡ үрнәктәрен табырға мөмкин. Был осраҡта беҙ иң тәүҙә ҡатын-ҡыҙ матурлығын күҙ уңында тотабыҙ әлбиттә, сөнки “матурлыҡ” һәм “ҡатын-ҡыҙ” төшөнсәләре бер-береһенән айырылғыһыҙ.


Мосолмандарҙың төп байрамдарының береһе булған Ҡорбан ғәйете бөгөн донъяның һәр тарафында билдәләнә\nӨфөлә йылдағыса төп саралар "Ләлә" мәсетендә үтте. Көндөң ямғырлы һәм һалҡынса булыуына ҡарамаҫтан, диндарҙар байрам намаҙына барлыҡ мәсет-мәхәлләрҙә йыйылды.\nИртә менән тороп халыҡ мәсеттәргә ашыға. Ҡорбан ғәйете һәр иман йортонда үтеүенә ҡарамаҫтан, биналар бөтә теләүселәрҙе лә һыйҙыра алмай. Мосолмандар, ямғыр һәм һалҡын елгә ҡарамаҫтан ғибәҙәтте тышта ҡылырға йыйына.\nУларҙы бөгөн әйтерһең дә, иман уты йылыта. Мосолмандар, төрлө йәштә, төрлө милләттән булыуына ҡарамаҫтан, иңгә-иң терәшеп намаҙға баҫа. Оло йәштәгеләр ғибәҙәткә ҡушыла алмаһа ла бөгөн бында. Изге көндә өйҙә ҡала алманыҡ, ти улар.\nЭҫе Малайзия, Һиндостан, Ҡырғыҙстан ҡунаҡтары ла ел-ямғырға бирешмәй, мәсеттә доға ҡылып, ғибәҙәтен үтәп ҡайта. Бөгөн изге байрам менән ҡотлауҙар төрлө телдәрҙә яңғырай.\n"Ғофран" мәсете иһә йылдағыса, халыҡты былау менән һыйлай. Ашнаҡсылар айырыуса ғәйет көнөндә аҙыҡты изге теләктәр, пак уйҙар менән бешерә. Бындай былауҙан ауыҙ итеү үҙе үк яҡшы ғәмәл тиергә була.\nАртабан диндарҙар ҡорбан салырға тейеш. Был хәлле мосолмандарға ҡағыла, ләкин һәр кем ошо изге ғәмәлгә ынтылырға тейеш тип аңлата дин әһелдәре, сөнки салынған хайуандың тәүге тамсы ҡаны ергә төшкәнсе ҡорбанға килтереүсенең гонаһтары юйыла.\nҠорбан килтереү ғәмәлен тағы өс көн үтәргә була. Ит ғәҙәттә, өс өлөшкә бүленә. Береһе үҙ ғаиләңә, икенсеһе ата-әсәңә һәм туғандарыңа, өсөнсөһөн мохтаждарға таратыу зарур. Ә инде байрам биш көн дауам итә. Уны мосолмандар бер-береһенең хәлен белеп, ҡунаҡҡа йөрөп, изге ғәмәлдәр ҡылып үткәрергә тейеш.


16 мая 2018 — 15:52 ГТРК «Башкортостан»\nФәлестин-Израиль сигендә бәрелештәр: Кәм тигәндә 60 кеше һәләк булған, 2 мең кеше яраланған. Фәлестиндар Америка илселеген Тель-Авивтан Иерусалимға күсереүгә ризаһыҙлыҡ белдерә һәм ҡаршылыҡ акциялары үткәрә.Төркиәлә, Лондонда, Вашингтонда ла Америка илселеген Иерусалимға күсереүгә ҡаршы акциялар үтте. Рәсми Истамбул фекеренсә, Ҡушма Штаттар илселеген күсереү төбәктә көсөргәнешлекте генә арттырасаҡ.Теүәл бер йыл элек Эммануль Макрон Франция президенты вазифаһын башҡара башланы. Ул үҙгәрештәр вәғәҙә итеп властҡа килде. Әммә илдә күптәр уның реформаларына ҡәнәғәтһеҙлек белдереп ҡаршылыҡ акцияларына сыға.Бөгөн Ҡырым күперендә шәхси транспорт өсөн хәрәкәт асылды. Рәсәйҙә күптәр был ваҡиғаны көтөп алды. Айырыуса, туристар. Улар Ҡырымға яңы маршрут буйынса барырға ниәтләй. Ҡырым күперенән тәүгеләрҙән булып КАМАЗ машинаһында Рәсәй президенты Владимир Путин үтте.


Өфөлә инвестпроекттар конкурсында еңгәндәрҙең ике миллион һумға тиклем аҡса алыу мөмкинлеге бар // Иҡтисад | новости башинформ.рф\nӨфөлә инвестпроекттар конкурсында еңгәндәрҙең ике миллион һумға тиклем аҡса алыу мөмкинлеге бар\n10:11, 6 апреля 2012 Иҡтисад\nӨфө ҡала үҫеше һәм бәләкәй эшҡыуарлыҡҡа ярҙам итеү фонды инвестиция проекттары буйынса сираттағы конкурсын үткәрә. Заявкалар 30 апрелгә тиклем ҡабул ителә. Проекттар тикшерелеп, хуплау тапҡандан һуң конкурсанттар займ килешеү буйынса ярайһы ҙур суммаға дәғүә итә аласаҡ.\nКонкурс Өфө ҡалаһы ҡала округында Бәләкәй һәм урта эшҡыуарлыҡты үҫтереү программаһын тормошҡа ашырыу сиктәрендә квартал һайын үткәрелә. Еңеүселәр йылына 16 процент менән 100 меңдән алып ике миллионға һумға тиклем аҡса алыу мөмкинлегенә эйә.\nХәтерегеҙгә төшөрәйек, былтыр инвестиция проекттары буйынса биш конкурс үткәрелде, унда дөйөм алғанда 32,5 миллион һум суммаға 35 заявка килде. Шулар араһынан 18 проект 12 миллион һумға яҡын суммаға финансланды.\nФинанс ярҙамы алыу тәртибе, талаптары һәм шарттары тураһында бөтөн мәғлүмәт Өфө ҡала үҫеше һәм бәләкәй эшҡыуарлыҡҡа яҙам итеү фондының сайтында бирелгән.


Геология һәм ҡаҙылма байлыҡтар музейында яңы күргәҙмә асылды // Йәмғиәт | новости башинформ.рф\nГеология һәм ҡаҙылма байлыҡтар музейында яңы күргәҙмә асылды\n16:47, 13 мая 2010 Йәмғиәт\nБР Геология һәм ҡаҙылма байлыҡтар музейында балалар-үҫмерҙәр геологик хәрәкәтенә арналған күргәҙмә асылды.\nБашҡортостанда балалар геологик хәрәкәтен үҫтереү буйынса ҙур тәжрибә тупланған. Был төрлө сараларҙа, баҫылған мәҡәләләрҙә, ғәмәлдәге стендтарҙа һәм экспозицияларҙа, шулай уҡ йәш геологтар ҡулдары менән яһалған экспонаттарҙа сағыла.\nБыл хәрәкәт тарихын һаҡлау һәм ҡаҙаныштарын арттырыу өсөн балалар-үҫмерҙәр геологик хәрәкәте буйынса Республика комиссияһы ҡайһы бер материалдарҙы һәм экспонаттарҙы даими һаҡлау һәм күрһәтеү өсөн БР Геология һәм ҡаҙылма байлыҡтар музейына тапшырырға ҡарар итте.\nКүргәҙмә 1 июнгә тиклем эшләйәсәк.\nТеги: күргәҙмәләр, экология, геология


БР Дәүләт Йыйылышы-Ҡоролтайҙың ҡырҡ беренсе улты рышы, Лавреневтың танылған драматик повесындағы кеү ек, сюрпризһыҙ үтмәне. "Берҙәм Рәсәй" парламент фра кцияһының Федерация Советындағы беҙҙең парламенттан\nвәкил Игорь Изместьевтың вәкәләттәрен ваҡытынан ал да туҡтатыу тураһындағы мөрәжәғәте бер аҙна инде үҙ\nсәғәтен көтә ине.\nКөн тәртибендә беренсе мәсьәлә булып депутаттарҙы ң дәүләт власының башҡарма органынан сенатор кандид атураһын яраштырыу ҡуйылған ине. Яңы вәкил исеме - Башҡортостан прокуроры урынбаҫары Рәмил Исҡужин - а талғас, аптырап ҡалыу сәбәптәре аңлашылды. Элекке сенатор Рудик Искужин, республика Хөкүмәтенең яңы с оставын тәғәйенләүгә бәйле, вәкәләттәрен юғалтты. К андидатура тотҡарлыҡһыҙ раҫланды.\nФедерация Советында Игорь Изместьевтың вәкәләтен алдан туҡтатыу тураһында мөрәжәғәт буйынса тауыш би реү ваҡыты ла һуҙылды. Изместьев парламент ултырышы нда ҡатнашты һәм хатта һүҙ һораны. Тикшереү осоро а ртта ҡалды булһа кәрәк, һәм уға һүҙ бирелмәне. Дәүл әт Йыйылышынан вәкил депутат корпусының дүрттән өс ышаныс өлөшөн юғалтты. Ә иң мөһиме - иптәштәр илтиф атлығын. Формаль билдә буйынса, бәлки, депутаттар х аталана алалыр...\nРәсәй Федерацияһы Федераль Йыйылышының Федерация Советы спикеры Сергей Миронов Игорь Изместьевтың вә кәләттәре тураһындағы мәсьәләне нисек хәл итер? Һәр\nхәлдә, хәҙерге сенатор, Дәүләт Йыйылышы депутаттар ы ҡарарын РФ Федераль Йыйылышының Федерация Советы хәл иткәнгә тиклем, сенатор булып ҡала. Игорь Изме стьев республика парламентына тапшырған документтар ында коммерция фирмаһы менән идара итеүҙә үҙенең ҡа тнашмауын иҫбатлай (уны ойоштороуҙы инҡар итмәй).\nДепутаттар икенсе һәм өсөнсө уҡыуҙа төбәктең төп финанс документын - "2007 йылға Башҡортостан Респуб ликаһы бюджеты тураһында" БР Законын ҡабул итте. Фи нанс документына индерелгән 150 төҙөтмә бер кемде л ә ғәжәпләндермәне. Ун бер закон проекты беренсе уҡы уҙа ҡабул ителде. Депутаттар Башҡортостанда бәләкәй\nэшҡыуарлыҡты дәүләт яҡлауы республика программаһын а (2006 йылға) 26 миллион һум аҡса өҫтәү үтенесе ме нән дә килеште. БР Хөкүмәте Премьер-министры - сәнә ғәт, инвестиция һәм инновация сәйәсәте министры Юри й Пустовгаров белдереүенсә, Өфө һәм Салауат бизнес -инкубаторҙары быны талап итә. Средстволарҙың икенс е өлөшөн федераль бюджет бирәсәк.\nПарламент ултырышында Башҡортостан Президенты Мор таза Рәхимов, БР Хөкүмәте Премьер-министры Рафаэль Байдәүләтов һәм уның урынбаҫарҙары, Хөкүмәт һәм Фед ерация Советы ағзалары, республиканың федераль мини стрлыҡ һәм ведомстволар территориаль органдары, суд\nһәм хоҡуҡ һаҡлау органдары етәкселәре, ҡала һәм ра йон хакимиәттәре башлыҡтары, йәмәғәт ойошмалары һәм\nкиң мәғлүмәт саралары вәкилдәре ҡатнашты.


Хәтер яңыртып тороуҙы талап итә » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » Хәтер яңыртып тороуҙы талап итә\nХәтер яңыртып тороуҙы талап итә 20.06.2018 // Йәмғиәт\nКүптәр Баймаҡ районы халҡының 1917 – 1922 йылдарҙағы революция һәм граждандар һуғышы осоронда башҡорт милли автономияһын төҙөүҙә әүҙем ҡатнашыу тураһында ярайһы уҡ яҡшы таныш. Төбәктең Темәс ауылы хатта бер аҙ яңы тыуған республиканың үҙәге (мәркәзе) ролен дә үтәп ала. Ә бит Темәс баш ҡалаға әйләнгәнгә тиклем, милли хәрәкәт яңы ғына башланып, милли республика “буламы-юҡмы?” тигән һорау бик тә ҡырҡыу торған саҡта халҡыбыҙ яҙмышы йәнә бер ауылда хәл ителә. Һүҙ — Баймаҡ ҡалаһынан өс саҡрым тирәһе төньяҡтараҡ, Ирәндек тауҙарына терәлеп үк ятҡан Иҙелбай ауылы тураһында. Ул заманда урындағы халыҡ малсылыҡ, алтын йыуыу менән шөғөлләнгән. Шуға ла Иҙелбай бай ауылдарҙан иҫәпләнгән. Хәҙер был ауыл юҡ инде. Әммә сығышы менән ошо ауылдан булған нәҫел-ырыу Кәкреауылда төпләнгән.\nДанлыҡлы Иҙелбай ауылы тураһындағы тәүге мәғлүмәттәр 1816-1817 йылдарға ҡарай. Күренекле башҡорт тарихсыһы, яҡташыбыҙ Ә.З. Әсфәндиәров үҙенең китабында: “1816-1817 йылдарҙа хәҙерге Баймаҡ районының Мерәҫ тигән ауылынан бер нисә ғаилә бүленеп, Әбделмөкмин тип аталған ауылға нигеҙ һала”, тип яҙа. Яңы ауылға урядник Әбделмөкмин Иҙелбаевтың исеме ҡушылып, ауыл Әбделмөкмин тип атала башлай. Аҙағыраҡ ауылдың атамаһы Әбделмөкминдең атаһының исеме менән – Иҙелбай тип үҙгәртелә. 1816 йылда хәҙерге Иҫке Сибайҙан күсеп килгән Иҙелбай Астыровҡа — 60, ә уның улы Әбделмөкмингә 25 йәш була. Ауылға шулай уҡ быға тиклем Ғәле ауылында йәшәп ятҡан, шул уҡ Астыровтар араһынан 59 йәшлек Ислам менән 58 йәшлек Диңгеҙбай Астыровтар ҙа ғаиләләре менән күсеп ултыра. Документтарға ҡарағанда, бында шулай уҡ 1770 йылда Сыңғыҙ ауылында тыуған Сырлыбай Астыров та күсенә. Быға тиклем ул Мерәҫ ауылына нигеҙ һалыусылар араһында теркәлгән була. Сырлыбайҙың Мөхәммәтәмин (1796 йылғы), Әүбәкер (1799 йылғы), Ғүмәр (1804 йылғы), Ғосман (1809 йылғы) исемле улдары ла була. Ғөмүмән, Сырлыбай Астыров заманы өсөн белемле һәм шул уҡ ваҡытта ҡурҡыу белмәҫ сая, баш эймәҫ ғорур кеше тип нарыҡлана. Бер документҡа ул “татарским письмом руку приложил” тип ғәрәп хәрефтәре менән ҡул да ҡуйған. Бында “татарским письмом” тигәнде “татар яҙмаһы” тип түгел, ә “төрки яҙмаһы” тип аңларға кәрәк. Ҡыҫҡаһы, Сырлыбайҙың тоҡомо үҙҙәренең уҡымышлылығы менән дан тота. Мәҫәлән, 1834 йылғы бер документта, Мәрәҫ ауылында ғаиләһе менән бергә 38 йәшлек указлы мулла Мөхәмәтәмин Сырлыбаев йәшәгән, тиелә. 1917 йылғы революция алдынан Ғатаулла хәҙрәт Сырлыбаевтың Иҙелбай ауылындағы мәҙрәсәһендә билдәле әүлиә Мөжәүир хәҙрәт белем алған.\nОшо уҡ ауылдың тағы бер абруйлы ир-уҙаманы Әфтәхетдин хәҙрәт Сырлыбаев та билдәле кеше була һәм шул замандың гәзиттәрендә яҙышып тора. Мәҫәлән, ул татар милләтселәренең ”башҡорт тигән халыҡ юҡ, улар татарҙың бер өлөшө” тигәне менән ризалашмайынса, “Ваҡыт” гәзитенә “Беҙ башҡорттар элек-электән боронғо халыҡ булып торабыҙ. Бигерәк тә Ырымбур һәм Өфө губерналарында күпбеҙ. Тик шулай булыуға ҡарамаҫтан, гәзиттәрҙә беҙҙең турала бигүк яҙып бармайҙар, ә беҙ татарҙан айырым халыҡбыҙ. Беҙҙең үҙебеҙҙең уҡымышлыларыбыҙ ҙа етерлек. Мәҫәлән, бөтә Рәсәй мосолмандарына һәм хатта унан да сит яҡтарҙа билдәле булған Зәйнулла хәҙрәт Рәсүлев башҡорт милләтенәндер”, — тип яҙған.\nҠартәсәйем Салиха Әминева ла: “Ауылыбыҙҙа ике мәсет һәм мәҙрәсә булды һәм уҡымышлы кешеләр бик күп ине. Улар араһында бигерәк тә Әфтәхетдин хәҙрәт менән Ғатаулла хәҙрәт Сырлыбаевтар ныҡ белемле булды. Улар оҙон йәшел таяҡ тотоп йөрөрҙәр ине. Зәйнулла ишан менән ҡатышып, гел Троицкиға барып йөрөнөләр. Был ике кеше ауылдағы тәртипте ныҡ тотто, уларҙы бөтәһе лә ихтирам итте”, — тип иҫләп ултыра торғайны.\nРәсәйҙә 1917 йылғы революция башланып китеп батша ҡолатылғандан һуң, башҡорттар Зәки Вәлиди етәкселегендә башҡорт милли автономияһы өсөн көрәшкә күтәрелә. Иҙелбай ауылы халҡы ошо милли хәрәкәттең уртаһында ҡайнап, халҡыбыҙ яҙмышы хәл ителгән саҡта бик ҙур эштәр башҡара. Ауылға үҙенең иптәштәре һәм фекерҙәштәре менән Зәки Вәлиди, Гәрәй, Әмир Ҡарамышевтар килеп төшә. Ҡартәсәйем уларҙы “Уралдың теге яғынан килделәр” тиер ине.\nАуылда алтын йыуыу эше ныҡ таралған булыуын әйтеп үткәйнем. Милли республика һәм милли армия төҙөү эше башланғас, ауылдаштарым һәм уға терәлеп ятҡан Баймаҡ ауылы кешеләре армияға ҡорал алыр өсөн алтын, көмөш һәм аҡса йыйып тапшыра.\nЗәки Вәлиди үҙенең “Хәтирәләр”ендә Баймаҡтарҙың милли ғәскәр төҙөп, уны ҡоралландырыу өсөн алтын-көмөш йыйып биреүҙәрен телгә ала. Яҡташыбыҙ Рамазан ағай Өмөтбаев та үҙенең бер китабында был турала яҙып китә. Архив мәғлүмәттәренә ҡарағанда, Әмир Ҡарамышев, Ғабдулла Иҙелбаев һәм Ғимран Мағазов етәкселегендәге яңы төҙөлә башлаған башҡорт ҡораллы көстәре ярҙамында башҡорт милли армияһын төҙөү өсөн “130 килограмм алтын һәм 300 килограмға яҡын көмөш йыйыла. Ғөмүмән, бында “Баймаҡтар” тигәндә Баймаҡ баҡыр иретеү заводын түгел, ә Иҙелбай менән Баймаҡ ауылдарын күҙ уңында тоторға кәрәк, сөнки ул ваҡытта башҡорттар Иҙелбай менән Баймаҡ ауылы араһындағы һаҙлыҡта алтын йыуғандар. Шул ваҡыттарҙан ҡалған соҡорҙар әле булһа беленеп ята. Ҡорал өсөн алтын-көмөштө, аҡсаны ошо алтын йыуыусылар биргән дә инде. Ә Баймаҡ заводы эргәһендәге ҡасабала совет власы яҡлы урыҫтар йәшәгән. Тап улар башҡорт офицерҙары Иҙелбаев менән Мағазовты аттыралар ҙа. Шуға күрә “Баймаҡтар алтын-көмөш бирҙеләр” тигән юлдарҙы “Иҙелбай менән Баймаҡ ауылы кешеләре” тип аңларға кәрәк.\nАуылдаштарымдың ошо сәйәси әүҙемлектәрен совет власы бер нисек тә онота алмай һәм “ауыл халҡына Баймаҡҡа эшкә йөрөргә ауыр, электр уты юҡ, өйҙәрен кәрәсин менән яҡтырталар, урындыҡта йоҡлап, карауатты белмәйҙәр”, — тигән һылтау менән татыу, берҙәм халыҡты тарҡатыу өсөн төрлө милләт кешеләре, ә күпселеген урыҫтар йәшәгән Баймаҡҡа күсереү юлын эҙләй башлайҙар. Ауыл халҡы ла бирешеп бармай. “Беҙҙеңсә булмағас, һеҙҙеңсә лә булмаһын”, — тигән принциптан сығыпмы, Баймаҡ ҡалаһына түгел, ә ауыл менән ҡала араһындағы урталыҡҡа күсенеп ултырып, яңы ауылға Яңы Иҙелбай тип исем ҡушалар. Алтын йыуыу ойошмалары, баҡыр иретеү заводы булған Баймаҡ ҙурайып ҡалаға әүерелеп, Иҙелбай ауылы яғына үҫешә башлай һәм XX быуаттың 60-сы йылдарына Яңы Иҙелбай ауылы тулыһынса Баймаҡ ҡалаһына ҡушылып бөтә. Хәҙер Баймаҡ ҡалаһының Ирәндек тауҙарына яҡын ятҡан “Кәкреауыл” тигән өлөшөндәге шағир Нәжип Иҙелбай, Генерал Шайморатов һәм Ирәндек урамдарында баяғы Иҙелбай ауылынан сыҡҡан Абдуллин, Әбсәләмов, Әминев, Әүбәкеров, Асҡаров, Вахитов, Ваһапов, Ғәлин, Ғүмәров, Иҙелбаев, Мәхийәнов, Сәйетҡолов, Солтангәрәев, Сәлихов, Сырлыбаев фамилияларын йөрөткән кешеләр йәшәй.\nИҙелбай ауылы кешеләре Совет власы йылдарында ла һынатмай. Бөйөк Ватан һуғышына ауылдан 69 кеше китеп, күбеһе унан ҡайта алмай яу яландарында ятып ҡала.\nБаймаҡ баҡыр иретеү заводында һуғыш һәм унан һуңғы йылдарҙағы фиҙакәр тырыш хеҙмәттәре өсөн Нәсибулла һәм Хәйбулла Солтангәрәевтәр, Заһит һәм Вәлиәхмәт Ғәлиндәр совет власының иң ҙур наградаһы — Ленин орденына лайыҡ булалар.\nСығышы менән ошо уҡ ауылдан Рим Әшрәф улы Сырлыбаев оҙаҡ йылдар КПСС-тың Баймаҡ район комитетының беренсе секретары булып эшләй. Шулай уҡ ошо ауыл егете Азат Хәкимйән улы Әминев республикабыҙҙың “Башкирэнерго” берләшмәһенең генераль директоры урынбаҫары булып эшләп хаҡлы ялға сыҡты. Республиканың бер нисә районында прокурор вазифаһын башҡарған отставкалағы прокурор З.Ғ. Әминев сығышы менән Иҙелбайҙан. Әлеге ваҡытта Баймаҡ ҡалаһы хакимиәте башлығы Фәнис Ғәбдрәшит улы Әминев тә ошо ауыл кешеһе. Ауылдың Әминевтәр араһы ла Сырлыбайҙың Мөхәмәтәмин исемле улынан таралған тоҡом икәнлеген әйтеп китергә кәрәк. Атайым Ғәлимйән Әминев үҙебеҙҙең яҡ тарихын бик яҡшы белә ине. Данлыҡлы Буранбай сәсәнде, хәҙерге Хәйбулла районындағы Иҫәнгилде ауылында йәшенеп ятҡанында, казактар тотоп алып, көслө ҡарауыл менән Верхнеуральск төрмәһенә алып китеп барғанда, Сырлыбайҙың улы Мөхәмәтәминдең Буранбайҙы ҡотҡарырға теләп, бер төркөм сая егеттәрҙе туплап, Ирәндек һыртынан казактарҙы оҙаҡ ҡына эҙәрлекләп барғанын, ә аҙаҡ, был ниәттәре тормошҡа ашмағас, уларҙың ҡайғырышып тороп ҡалғандарын атайым ауылыбыҙ ҡарттарынан ишеттем, тип һөйләй торғайны.\nИҙелбай ауылы кешеләренең ауыҙ-тел ижады бик күп фольклор әҫәрҙәрендә лә сағылыш тапты. Мәҫәлән, башҡорттоң иң дәртле һәм шаян йырҙарының береһе “Элмәлек”те ошо ауыл кешеһе Зариф Әбсәләмовтан 1940 йылда үҙе лә ошо ауылдан булған күренекле шағир Нәжип Иҙелбай яҙып алған.\nБилдәле бейеүсе Әнүәр ағай Ишбирҙин дә ошо ауылда тыуып үҫкән кеше. Оҙаҡ йылдар республикабыҙҙың Фәйзи Ғәскәров исемендәге данлыҡлы бейеү ансамблендә эшләп хаҡлы ялға сыҡҡан билдәле бейеүсе Гөлнур Әсәт ҡыҙы Асҡарова ла ошо ауыл ҡыҙы. Республиканың билдәле журналисы, дин белгесе Йәркәй Яҡшыдәүләтов та Кәкреауыл кешеһе ине. Бер заман, уҙған быуаттың алтмышынсы йылдарында, башҡорт мәктәптәрен урыҫса уҡытыуға күсерә башлағастары, Йәркәй ағай һәм минең ауылдаштарым башҡорт мәктәбен яҡлап сығып, ҡултамғалар йыйып, Баймаҡ ҡалаһында башҡортса уҡытыуҙы һаҡлап ҡала алдылар. Башҡорт телендә уҡытыу тураһында атайым мәрхүм: “Башҡорт балаһы башҡортса уҡырға тейеш”, – тиер ине. Беҙҙең Кәкреауыл халҡы әле булһа балаларын, Аллаға шөкөр, башҡортса уҡыта.\nИҙелбай ауылы һәм халҡы тураһында бик күпте һөйләргә булыр ине, әммә гәзит биттәренең самалы булыуы сәбәпле үрҙә яҙғандар менән сикләнергә тура килә. Алла биреп, яҙған булһа, ауыл тураһында китап та сығыр тигән өмөт бар.\nДанлыҡлы ауылдың исеме документтарҙан төшөп ҡалһа ла, кешеләре әле булһа ата-бабалары төйәгендә матур итеп донъя көтә һәм 23 июндә “Һаумыһығыҙ, ауылдаштар!” тигән сара үткәрергә йыйынып, үҙҙәренең ситтә йәшәгән ауылдаштарын ҡунаҡҡа көтә. Ошо айҡанлы, үҙем дә ошо ауылдыҡы булғас, күптән күңел төбөндә йөрөткән бер теләгемде ауылдаштарға еткергем килә. Халҡыбыҙ яҙмышы хәл ителгән революция йылдарында милли автономия яулап көрәшкә күтәрелгән иң ауыр мәлдә бик күп мөһим эштәр башҡарыла ауылда. Шуға күрә элекке Иҙелбай ауылы урынындағы тигеҙ матур урында ошо ваҡиғаларҙы сағылдырған, уларҙы оноттормай хәтеребеҙгә төшөрөп торорлоҡ обелиск ҡуйғанда бик тә шәп булыр ине. Хәтер гел яңыртып тороуҙы талап итә. Халыҡ үҙенең данлыҡлы үткәнен, ул ваҡиғаларҙы тыуҙырған кешеләрен хәтерләргә, данларға тейеш. Бындай һәйкәлдәр, обелисктар беҙҙең берҙәмлекте нығытыусы бер сара булыр ине. Шул уҡ обелискта ауылдан Бөйөк Ватан һуғышына киткән кешеләрҙең тулы исемлеген дә яҙҙыртып ҡуйырға кәрәк.\nАвтор: Зәкирйән ӘМИНЕВ.


Берлинда III Бөтә донъя башҡорттары ҡоролтайына делегаттар һайланды // Сәйәсәт | новости башинформ.рф\nБерлинда III Бөтә донъя башҡорттары ҡоролтайына делегаттар һайланды\n10:21, 17 мая 2010 Сәйәсәт\nБерлинда Евросоюз һәм сит илдәр башҡорттары ҡоролтайы үткәрелде, унда сит илдәрҙә йәшәүсе ватандаштарыбыҙ иҫәбенән III Бөтә донъя башҡорттары ҡоролтайына делегаттар һайланды. Германиялағы Рәсәй фән һәм мәҙәниәт йортонда Германия, Франция, АҠШ, Израиль, Япония, Бразилия, Португалия һәм башҡа илдәрҙә йәшәүсе башҡорт халҡы вәкилдәре – дөйөм алғанда 13 дәүләттән 90-дан ашыу делегат йыйылды. Шулар араһынан 10-12 июндә Өфөлә үтәсәк III Бөтә донъя башҡорттары ҡоролтайында ҡатнашыу өсөн 15 кеше һайланды.\n— Бындай сара үткәреү тураһында ҡарар быйыл тәүге тапҡыр ҡабул ителде, — тине, съезда ҡатнашыусыларға мөрәжәғәт итеп, Бөтә донъя башҡорттары ҡоролтайы Башҡарма комитеты рәйесе Азамат Галин. —БДБ эштәре, ватанташтарыбыҙ һәм халыҡ-ара гуманитар хеҙмәттәшлек буйынса федераль агентлыҡ тәҡдиме менән республикабыҙ етәкселеге тарафынан беренсе Еросоюз башҡорттары ҡоролтайын тап Германияла үткәреү тураһында ҡарар ҡабул ителде, сөнки Берлиндағы Рәсәй фән һәм мәҙәниәт йорто — Европала иң ҙур Рәсәй мәҙәниәт үҙәге ул.\nСъезда ҡатнашыусыларға Башҡортостан Республикаһы Президенты Мортаза Рәхимов үҙенең тәбрикләү хатын ебәргән. «Башҡортостан – бөтә донъяла башҡорт халҡының тел һәм мәҙәниәт байлығын, милли үҙенсәлеген һаҡларға һәм арттырырға тейешле берҙән-бер дәүләт берәмеге, — тиелә унда. — Республиканан ситтә йәшәүсе ватандаштарыбыҙ үҙҙәрен туған халҡының бер өлөшө итеп тойһон өсөн бөтә кимәлдәрҙә саралар күрелә. Сит илдәр етәкселектәре менән килешеүҙәр төҙөлгән, партнерлыҡ бәйләнештәре булдырылған, Башҡортостан сауҙа вәкиллектәре асылған, Башҡортостан менән Европа һәм Азия илдәре ижади коллективтары, уҡыу йорттары араһында ныҡлы бәйләнештәр урынлаштырылған. Глобалләштереү шарттарында һеҙҙең форум башҡорт халҡының мәҙәниәтен, традицияларын һәм үҙенсәлеген артабан үҫтереүгә һәм һаҡлауға яңы этәргес бирер, көнүҙәк проблемаларҙы хәл итеүҙең яңы юлдарын эҙләп табыу өсөн стимул булып хеҙмәт итер, тип ышанам».\nБашҡорт халҡы вәкилдәре Ер шарының бөтә ҡитғаларында тиерлек йәшәй, ә Бөтә донъя башҡорттары ҡоролтайы Башҡарма комитеты филиалдары 14 дәүләттә бар. Ватандаштарыбыҙ ҡайҙа ғына булмаһын, үҙ тамырҙарын юғалтмай һәм һәр ерҙә үҙ мәҙәниәтен һаҡлай.\n— Был форумға килеүселәрҙең һәр береһенең яҙмышы Рәсәй һәм Башҡортостан менән тығыҙ бәйләнгән, — тине БР Президенты ҡарамағындағы дәүләт советнигы Сергей Лаврентьев. — Съезд делегаттары араһында үҙ Тыуған иленә битарафтар булмауына ышанам. Был кешеләрҙең һәр береһе, ҡайҙа ғына булмаһын, республика өсөн бик мөһим. Алда торған III Бөтә донъя башҡорттары ҡоролтайының төп бурысы – башҡорт халҡының хәҙерге хәлен һәм яңы иҡтисади шарттарҙа уның артабанғы үҫеш перспективаларын баһалау. Республикабыҙға милли традицияларҙы һаҡлап, шул уҡ ваҡытта прогресс юлынан барырға ярҙам итерлек үҫеш моделен эшләргә кәрәк. Ә сит илдәрҙәге ватандаштарыбыҙ ярҙамынан тыш быны эшләүе, ай-һай, бик ҡатмарлы булыр ине.\nБеренсе Евросоюз башҡорттары ҡоролтайы эше барышында делегатлыҡҡа кандидаттарҙың һәр береһе әлеге ваҡытта үҙе йәшәгән илдәге башҡорт халҡы вәкилдәренең хәле менән таныштырҙы. Тауыш биргәндән һәм III Бөтә донъя башҡорттары ҡоролтайына сит илдәрҙә йәшәүсе башҡорттар иҫәбенән делегаттар исемлеген раҫлағандан һуң, Азамат Галин донъя берләшмәһендә Башҡортостан имиджын нығытыуға ҙур өлөш индергән ватандаштарыбыҙға Почет грамоталары һәм рәхмәт хаттары тапшырҙы.\nТеги: III Бөтә донъя башҡорттары ҡоролтайы


«Киске Өфө» гәзитенең сайты - ТОТОШ ИЛ ЯУ ЯЛАНЫ БУЛДЫ - 2020 - Мәҡәләләр\nРайоныбыҙҙан һуғыш осоронда хеҙмәт армияһында булған 299 кеше араһында минең әсәйем яғынан олатайым - Йөҙйәшәров Мөхәмәдулла Өмөтҡужа улы ла бар. Билдәле булыуынса, хеҙмәт армияһына хәрби хеҙмәткә яраҡһыҙ оло йәштәге кешеләр, күбеһенсә 1900 йылға тиклем тыуғандар алына. Ваҡытлыса төҙөлгән хеҙмәт коллективтары хәрби заводтарҙа ҡорал етештерә, яу яланында ҡыйралып, эштән сыҡҡан ҡоралдарҙы, техникаларҙы ремонтлап, ҡайтанан фронтҡа оҙаталар.\n...Олатай-өләсәйле булып, уларҙың йылыһын тойоп, хәстәрен күреп үҫергә насип булды миңә. Ҙур кәүҙәле, аҡыллы-тәрән ҡарашлы, тыныс тәбиғәтле кеше ине олатайым. Ҙур ҡулдары менән башымдан һыйпап, арҡанан һөйөп ебәреүе бала сағымдың бәхетле хәтирәләренең береһелер. Өләсәйем оҙон буйлы, күҙҙәренән яғымлылыҡ бөркөлөп торған ҡатын ине. Икеһе лә егәрле, тырыш булдылар, бай ҙа түгел, ярлы ла түгел, әммә етеш, ныҡлы, ҡотло донъя көттө, заманына күрә матур итеп йәшәне олатайым менән өләсәйем. Ә был ҡот, бәрәкәт, һис һүҙһеҙ, уларҙың динле булыуында ине. Икеһе лә биш ваҡыт намаҙҙарын, ураҙаларын ҡалдырманылар. Намаҙға олатайым урҙаға элеп ҡуйылған аҡ ҡына күлдәк-ыштанын, башына кәштәнең иң өҫкө ҡатында ятҡан сәлләһен (беҙҙә уны салма түгел, ә сәллә тиҙәр ине) кейеп баҫа ине. Йоморо башлы йәшел таяғы ла, ҡара-йәшел төҫтәге сапаны ла бар ине уның. Ауылда мәсет булмаһа ла, бабайҙар алмашлап үҙҙәренең өйҙәрендә ғәйетте шулай шартына килтерергә тырышып үткәргәндәр. Хәтеремдә, бесән ваҡыты. Беҙ Фатима менән (өләсәйемдәрҙең минең менән тиҫтер кинйә балаһы) уларға эйәреп, Иҙел буйындағы сабынлыҡҡа барғанбыҙ. Бесән йыялар, күбәләйҙәр. Көн шундай эҫе. Беҙгә нимә, суптырлашып һыу инәбеҙ, еләк ашайбыҙ, ағас төбөндәге күләгәлә ултырып сәй эсәбеҙ. Ә олатай менән өләсәй ураҙала. Иҙелгә төшөп, икеһе ике урында һыу эсендә ятып алалар. Өләсәйемдең ваҡ ҡына биҙәкле аҡһыл күлдәге һыу өҫтөндә күпсеп ятҡанды күреп, беҙ сырҡылдығы сығып көләбеҙ. Бәләкәйбеҙ әле, уҡымайбыҙ ҙа... Һуғыштан һуң тыуған танһыҡ балалар беҙ, яратылып ҡына йәшәйбеҙ. Артыҡ шашынмаһаҡ та, нишләптер, бик көлөргә ярата инек. Нимәгә көләбеҙҙер, сәй эсеп ултырабыҙмы, ҡурсаҡ уйнайбыҙмы, бер-беребеҙгә ҡарайбыҙ ҙа тыйыла алмай көләбеҙ. Әммә олатай ҙа, өләсәй ҙә беҙҙе орошмай, беҙгә ҡарап йылмаялар ғына. Беҙ тыуырҙан алдағы ғына йылдарҙа олатай менән өләсәйҙең ниҙәр күргән-кисергәнен, беҙ, әлбиттә, белер, аңлар йәштә түгел инек әле. Беҙҙең моңһоҙ, бер ниндәй мәшәҡәтһеҙ-хәсрәтһеҙ сағыбыҙ, илленсе йылдар ине ул...\n...1892 йылда Мәҡсүт ауылында тыуған һәм йәшәгән Йөҙйәшәров Мөхәмәдулла Өмөтҡужа улы 1941 йылдың 24 авгусында Бөрйән районы хәрби комиссариаты тарафынан хеҙмәт армияһына саҡырыла.\nФәрғизә апайымдың һөйләгәндәренән: "Оло йәштә булғас, атайымды фронтҡа алманылар, трудармияға ебәрҙеләр. Военкоматҡа Мәҡсүттән атайым, Мостафин Әхмәтша ағай, Ҡотандан Хөснитдинов Динислам ағайҙар бергә китте. Йәшерәк булғас, Әхмәтша ағайҙы фронтҡа ебәрәләр, атайым менән Динислам ағайҙы хеҙмәт армияһына алалар. Улар Белорет эргәһендәге Запрудовка станцияһында фронттан онталып килгән танкыларҙы, ауыр ҡоралдарҙы, уларҙы йөрөтөүсе техниканы ремонтлап, эшелон менән кире фронтҡа ебәреп торалар. Бер йыл тирәһенән атайым үпкәһе шешеп, ныҡ ауырып китә. Ауыр эш, аслыҡ та аяҡтан йыға инде. Уны шәбәйгәнсе тип ҡайтарып торалар. Тимер юл станцияһы тирәһендә ҡолап ятҡан еренән Белорет мәрйәһе табып алып ҡайтып, шәбәйтеп ҡайтара. Арыуланғас, ул Белоретҡа эшкә тағы китте. Һуғыш бөтмәгән ине әле, унан атайымды Өфө яғына, Черниковкаға ебәрәләр. Унда ла ҡыйрап килгән техниканы ремонтлайҙар. Һуғыш тамамланыуға инде трудармиялағы байтаҡ кешене Черниковканан Мораҡҡа ебәрәләр. Унда нимә эшләгәндәрен белмәйем. Аҙаҡ Ырғыҙлыла бүрәнә ҡырҡтылар. Унда ҡырҙан килгән оло йәштәге кешеләр күп булды. Ял бирәләр ине. Ял көндәре атайым бергә эшләгән иптәштәрен алып ҡайтып, әсәйем мунса индереп, өҫ-баштарын йыуып, ямаштырып биреп ебәрә ине. Ә Ырғыҙлыла эшләгән ваҡытта атайымды Антонов Алексей тигән кеше үҙҙәренә алып ҡайта торғайны. Ырғыҙлыла урыҫ белештәре күп булды атайымдың. Бер-береһенә ярҙам итешеп, булған нәмәләре менән алыш-биреш итешеп йәшәнеләр аҙаҡтан да. Һуғыш баҫылғас та ҡырҡтылар бүрәнәне. 1949 йылда трудармияныҡыларҙы ҡайтарҙылар. Атайым колхозда эшләне. Һуғыштан һуң Хәсән ҡустыбыҙ менән Фатима һылыуыбыҙ тыуҙы. Әсәйемдәрҙең бөтәһе ун ике балаһы булып, дүртәүһе бала саҡта гүр эйәһе булып ҡалғайны. Аҙаҡ Хәсән ҡустыбыҙ 16 йәшендә ҡыҙылсанан, Йәғәфәр ҙә йәшләй генә фажиғәле вафат булдылар. Дин ҡушҡанса һынауҙарҙы сабырлыҡ менән үткәрергә тырышһалар ҙа ҡайғы уларҙы бөктө, икеһе лә бер-бер артлы ваҡытһыҙыраҡ китеп барҙылар.\nАуылдың динле кешеләре - Таһир ағай, Хәбир еҙнәләр менән бергә сәхәр эскәндә, ауыҙ асҡанда тәҙрәгә балаҫ ҡороп, алмашлап Ҡөрьән уҡып ултырғандары әле лә күҙ алдымда...\nҺуғыш осоронда ауылда ла бик ауыр булды ул. Тотош ил яу яланы һымаҡ булды инде. Колхозда ике генә ат ҡалды, бүтәндәрен фронтҡа алып китеп бөттөләр. Колхоз һарыҡтарына, атҡа бесәнде ҡырҙан һөйрәп ташып ашаттыҡ. Беҙҙең, ярай, һыйырыбыҙ, һарыҡтарыбыҙ булды. Һуғыш ваҡытының закондары аяуһыҙ булды. Тыл ул икенсе фронт тиерҙәр ине. Бер ҙә йәш тип, бала тип торманылар, беҙҙе тиҫтерҙәрем Сәлимә, Хәнифәләр менән Күркәтауға ебәрҙеләр. Ағас ағыҙыуҙа булдыҡ. Күркәтауҙан бүрәнәләрҙе Ҡанаға, унан Иҙелгә төшөрөп бирәбеҙ, трудовойҙар Иҙелдән артабан ағыҙып алып китә..."\nБына шуларҙы һөйләгәйне апайым миңә иҫән сағында. Шуны ла өҫтәйем әле, олатайым элек-электән урманда йәшәгән һәр башҡорт кешеһе кеүек, ағас эштәренә оҫта була, урман биргән бар хазинаны әрәм-шәрәм итмәй, самаһы менән генә файҙаланып, донъяһы, ғаиләһе мәнфәғәтенә тотона. Күпләп солоҡ тота. Солоҡ ҡарарға беҙҙе лә эйәртеп алып барғаны хәтерҙә. Һуғышҡа тиклем батман-күнәсектәрен, септә-арҡандарын тейәп, Мораҡ баҙарына йөрөй, унан он, шәкәр, тауар, башҡа кәрәк-ярағын алып ҡайта. Дин бит мосолманға, ҡушҡандарын үтәү менән бергә, донъяһын да матур итеп көтөргә, ғаиләһен мохтажлыҡһыҙ, етеш йәшәтергә ҡуша. Олатайым тап шулай йәшәгән дә. Күп итеп картуф, ҡабаҡ сәсә, бер ваҡыт урыҫтарҙан кәбеҫтә алып ҡайтып ултырта башлай. Уныһы бик уңа. Кеше ҡыҙыҡ бит инде. Быларҙың баҡсаһына ҡарап, үҙе дин тота, харам нәмә сәсә, кафыр, тип төкөрөп киткән кешеләр ҙә була. Тик бер-ике йылдан үҙҙәре үк килеп орлоҡ һорап алып сәсә башлайҙар.\n...Бер ниндәй наградаһы ла булманы олатайымдың. Һәм уларҙы, хеҙмәт армияһында булғандарҙы, әле лә телгә алып бармайҙар. Әммә уларҙың бөйөк Еңеүгә индергән өлөшө баһалап бөткөһөҙ. Улар етештергән ҡоралдар, ремонтлап ҡайтанан сафҡа ҡайтарылған ҡорал һәм техникалар окоптағы һалдаттар ҡулында дошманды ҡырған. Интернетҡа һалынған архив материалдарынан күренеүенсә, иҫ киткес ҡаты була хеҙмәт армияһындағы режим. Эшкә сыҡмауға бары тик үлем йәки һуңғы сиккә етеп аяҡтан йығылыу ғына сәбәп булыуы мөмкин. Ә яза - атыу. Оло йәштәге кешеләр булғас, күптәр ауыр эштән, ауырыуҙарҙан миңгәп баштарын һала. Һауһаҡтар йәнтәслимгә эшләй, йәшерәктәре фронтҡа китергә тырыша. Бөйөк Ватан һуғышы йылъяҙмаһының ошондай бите лә хәтерҙәрҙән юйылмаһын ине. Үлемһеҙ полк сафтарында улар ҙа Еңеү парадтарында ҡатнашырға хаҡлы тип уйлайым.\nЯҙылған: 15.05.20 | Ҡаралған: 390


Украин бейеүе — Башҡорт Википедияһы\nУкраи́н бейеүе (укр. украї́нський та́нець) — Украинаның төрлө төбәктәренең халыҡ йәки сәхнә бейеүе.Халыҡ бейеүе (характерлы бейеү) — билдәле бер территорияла барлыҡҡа килгән һәм билдәле ер һәм милләт өсөн хас булған ғәҙәти хәрәкәттәр, ритмдар, костюмдар һ.б. килеп сыҡҡан фольклор бейеүе. Балетмейстер тарафынан профессиональ йәки үҙешмәкәр коллективта сәхнә өсөн ҡуйылған сәхнә бейеүен украин бейеүе тип атап була, әммә ул ысын мәғәнәһендә халыҡ бейеүе була алмай, сөнки сәхнә бейеүе тик стилләштерелгән халыҡ бейеүе була.\n1 Фольклор һәм сәхнә бейеүҙәре\n3 Бейеүҙәр йола элементы булараҡ\n4 Бейеүҙең билдәле тикшеренеүселәре, бейеүҙәр классификацияһы\nФольклор һәм сәхнә бейеүҙәре[үҙгәртергә | вики-тексты үҙгәртергә]\nФольклор һәм сәхнә бейеүҙәренең дөйөм һәм айырмалы һыҙаттары була. Фольклор бейеүе — хистәр, кәйеф, эмоцияларҙы урғылтып сығарылыу әмәле һәм бындай бейеүҙе, тәү сиратта, кеше үҙе өсөн башҡара, һуңынан ғына – тамашасы (төркөм, йәмғиәәт) өсөн башҡарыла. Фольклор бейеүе тарихи ваҡиғаны кәүҙәләндерә, уның килеп сығыуының сәбәбе йола була, йола бейеүҙәре — теләһә ҡайһы ритуалдың айырып алғыһыҙ өлөшө. Сәхнә бейеүе, тәү нәүбәттә, тамашасы өсөн ҡуйыла һәм башҡа стилдәрҙән, сәхнә ысулдарынан, акробатика элементтарынан ғибәрәт була. Украин халыҡ бейеүендә йыш ҡына ярыш элементы һүрәтләнә: ике егет, егет менән ҡыҙ йәки бейеүсе менән музыкант араһында, мәҫәлән. Сәхнә бейеүендә иһә хореограф бындай ярышты аңлы рәүештә бейеү сюжеты элементы булараҡ ҡуя ала.\nТәүге бейеүҙәр кешеләрҙең уҙ – ара һәм аллалар менән аралышыу ысулы булараҡ барлыҡҡа килгәндәр. Бейеү хәрәкәттәре шулай уҡ хайуан - ҡоштарҙың хәрәкәттәрен имитациялап күрһәтеүҙән үҫешкән, ә һуңғараҡ — ниндәйҙер хеҙмәт барышын ишара, ҡул хәрәкәттәре аша сағылдырған. Иң тәүге бейеү, шулай уҡ йыр ҙа, магик ролен уйнаған, шуға күрә миҙгел – йола бейеүҙәре араһында бик күп архаик һыҙаттар һаҡланып ҡалған. Триполь мәҙәниәте рәсемдәрен Украиналағы бейеү сәнғәтенең иң боронғо эҙҙәре тип әйтеп була. Триполь эпохаһының рәсемдәрендә бер ҡулын талияға ҡуйған, икенсеһен баш артына һалған кеше фигуралары кәүҙәләндерелгән. Нәҡ ошондай хәрәкәттәр замана бейеүҙәрендә лә осрай. Бейеүселәр һәм музыканттар һүрәттәре Киевтағы София соборында XI быуат фрескаларында бар. Ҡайһы бер тикшеренеүселәр фекере буйынса, IV быуатҡа ҡараған Мартынов кладынан көмөш фигуралар бейеү хәрәкәттәренең береһен күрһәтә: ярым сүкәйгән хәлдә аяҡтары тарбайтылған һәм ҡулдары янбаштарына һалынған. Бейеү һүрәттәрен боронғо яҙмаларҙың күп кенә миниатюраларында күреп була. Йылъяҙмасылар боронғо бейеүҙәр тураһында яҙма хәбәрҙәр ҡалдырғандар, улар бейеү хәрәкәттәрен “ырғыу ҙәм тапаныу”, “типтереү һәм бейеү”, “арҡа уйнатыу”, “бейеү һәм шапылдатыу” тип исемләйҙәр. -христиан йылъяҙмасылар бындай әрәкәттәрҙе “шайтандан” йәки “мәжүси” тиҙәр. Тәүтормош осорҙағы бейеүҙәр боронғо ғибәҙәт ҡылыу менән тығыҙ бәйләнештә булған тип әйтеп була.\nБейеүҙәр йола элементы булараҡ[үҙгәртергә | вики-тексты үҙгәртергә]\nВолынь ҡалаһы (1582) сиркәү ғибәҙәтендә ҡулланған бер мәжүси йола ҡалдығы тураһында Ян Ласицкий яҙып ҡалдырған. Ул төнгө ун бер тирәһендә үткәрелгән никахлашыу тураһында хәбәр итә. Йәштәрҙе сиркәүгә һыбыҙғысылар оҙатып килгән. Сиркәү йолаһын үтәгәндән һуң, священниккәбер сеүәтә баллы эсемлек бирәләр, ул йәштәр һаулығы өсөн ауыҙ итә һәм уларҙың үҙҙәренә эсеп бөтөрөү өсөе бирә. Шунан кәләштең башынан йәшел тажды сисеп алып тапай башлайҙар — быныһы ҡыҙ ваҡыты менән хушлашыу була. Священник йәштәрҙе ҡулдарынан ала ла бейеүгә төшөрә, ҡалғандары ҡулға – ҡул тотоношоп улар артынан рәткә баҫып бейеүгә ҡушылалар. .\nБыл үҙенсәлекле ритуал дөйөм йырҙар һәм ҡулдарҙы сәпәкәйләтеп бейеүҙәр менән тамамлана. Күренеүенсә, был яҙмала ғәжәйеп рәүештә XVI быуатта ла әле онотолмаған христиан йолаһы менән боронғо йоланың ҡушылыуы күрһәтелә. Моғайын, элекке ваҡыттарҙа ошондай ролде мәжүси культ руханилары башҡарғандыр. Ритуал бейеүҙәр әлегә тиклем Украинаның ҡайһы бер төбәктәрендә йәшәй.\nМәҫәлән, “Түңәрәк” һәм “Бойҙайҙы изгеләндереү” гуцул бейеүҙәре. Символикалары менән был ике бейеү бер – беренә оҡшаған. “Бойҙайҙы изгеләндереү” бейеүен Рыштау байрамында көслө, һау ирҙәр башҡарған: аҡ плахтала (туҡыма) бойҙай һалынған, уның тирәләй ҡулға – ҡул тотоношоп ҡояш әйләнәһенә ҡарай ритуаль бейеү башҡарыла, был бейеү бойҙайға уңдырышлы магик көс бирә. Артабан өшкөрөлгән бойҙайҙы хужабикәнең итәгенә һалалар. Бейеүҙең мәғәнәһе шунан ғибәрәт: ир кешенең — аталандырыу, ҡатын – ҡыҙҙың тыуҙырыусы көсөн сағылдыра. Яҙ еткәс, ошо изгеләндергән бойҙайҙы хужа башҡа төрлө сәсеү бойҙайы менән бергә бутап, баҫыуға сәсә.\n“Түңәрәк” бейеүен шулай уҡ өйләнгән ирҙәр умартаны изгеләндереү өсөн башҡаралар. Балталарҙы түңәрәк буйлап ҡояш формаһында һалалар, бойҙайҙы кәпәстәргә һалып өшкөрәләр һәм хужабикәнең запаскаһына (ҡатын – ҡыҙ кейеменең алъяпҡысҡа оҡшаған бер төрө) ҡоялар. Был ритуаль бейеү бал ҡорттарының сәләмәтлегенә, яҡшы бал етештереүгә булышлыҡ итергә тейеш була. “Бал ҡорттары күңелле булһын өсөн” йыр йырлана. Теләктәр әйтелә: “Байрамдар кеүек бал да бөйөк булһын, Аллаһы Тәғәлә шулай насип итһен”. Изгеләнгән бойҙай менән хужалар яҙ көнө бал ҡорттарын тәүге мәртәбә сығарғанда умарталарға һибәләр.\nБейеүҙең билдәле тикшеренеүселәре, бейеүҙәр классификацияһы[үҙгәртергә | вики-тексты үҙгәртергә]\nБөгөнгө көнгә тиклем этнографтар барлыҡ украин бейеүҙәрен йыймағандар һәм тейешле ғилми кимәлдә тикшермәгәндәр. Беренсе ентекле тасуирламаны күбеһенсә әҙәби әҫәрҙәрҙә яҙыусылар бирҙеләр: Григорий Квитка-Основьяненко, Иван Котляревский, Тарас Шевченко, Иван Франко, Иван Нечуй-Левицкий]], Николай Гоголь, Марк Кропивницкий һәм башҡалар. Яҙыусы үҙ алдына фәнни яҡтан бейеүҙе тикшереү маҡсатын ҡуймай, әлбиттә, әммә ҙур оҫталыҡ менән һәм асылына төшөнөп украиндарҙың бейеү сәнғәтен тасуирлауы бер үк ваҡытта ҡиммәтле этнографик материал була ала.\nXX быуатта украин халыҡ бейеүен тикшереүселәр араһынан Верховинец Василь, Андрей Гуменюка, Андрей Нагачевский (Канада), Роман Герасимчукты билдәләп үтеп була. Тикшеренеүселәр тәҡдим иткән украин бейеүҙәренең классификацияһы хәҙерге көнгә тиклем камил тип әйтеп булмай. Беренсе классификацияны Василий Верховинец тәҡдим итә, ул бөтә булған украин бейеүҙәрен күмәк кешелек, парлы һәм янғыҙ башҡарылған бейеүҙәргә бүлә. Музыка белгестәре бейеүҙәрҙе музыкаль оҙатыу характерына бәйләй: гопактар, казачоктар, полькалар, мазуркалар, кадрилдәр һ.б. Хореографтар араһында классификация бейеү исемдәре буйынса таралған: "Рибка", "Коваль", "Швець", "Горлиця" һ.б. Андрей Гуменюк үҙенең "Украин халыҡ бейеүҙәре" китабында уларҙы хороводтарға, сюжетлы һәм көнкүреш төрҙәренә бүлә.\n↑ Lasitzki Jannes De Russorum, Moscovitarum et Tartarorum religione, sacrificiis, nuptiarum, funerum ritu — Spirae, 1582. — Б. 170–183.\nhttps://ba.wikipedia.org/w/index.php?title=Украин_бейеүе&oldid=607015 ҡабул ителгән\nУкраинала халыҡ бейеүе\nСлавяндарҙың халыҡ йырҙары\nБыл бит һуңғы тапҡыр 07:40 30 май 2016 үҙгәртелгән.


Ауылдаштарҙы ҡайғыртып... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәләмәт булайыҡ » Ауылдаштарҙы ҡайғыртып...\nЙәнырыҫта яңы ФАП уңышлы эшләй.\nБашҡортостан Башлығы вазифаһын ваҡытлыса башҡарыусы Радий Хәбиров беренсе кәңәшмәһендә үк республикабыҙҙа фельдшер-акушерлыҡ пункттарын тергеҙеү, унда эшләгән медицина хеҙмәткәрҙәренә иғтибарҙы көсәйтеү мәсьәләһен күтәргәйне. Ошо проблеманы хәл итеү маҡсатында Ишембай районының Йәнырыҫ ауылында өр-яңы ФАП асылды һәм халыҡты хеҙмәтләндерә башланы. Ишембай районы хакимиәте башлығы Марат Ғайсин әйтеүенсә, был – һуңғы йылдарҙа ошо төбәктә асылған алтынсы ФАП.\nЫсынлап та, ауыл ерендә фельдшерҙарҙың булыуы – урындағы халыҡ өсөн ҙур терәк, тәүге ярҙамды барыбер ҙә нәҡ улар күрһәтә. Шуға күрә төпкөлдә фельдшер-акушерлыҡ пункттары һәр саҡ көн талабы булып ҡала.\n...Арабыҙҙа таянырҙай табиптарҙың булыуы ҡиммәт. Йәнырыҫтар ҙа тәжрибәле медицина белгестәренең хеҙмәтләндереүенә һөйөнөп бөтә алмай. Заманса фельдшер-акушерлыҡ пунктын төҙөү һәм уның тирә-яғын матурлау сығымдарын эшҡыуарҙар Илшат менән Илфат Ниғмәтуллиндар тулыһынса үҙ өҫтөнә алған. Проекттың хаҡы – 10 миллион һум. Бинаны йыһазландырыу иһә республика һәм район ярҙамында тормошҡа ашырылған.\nБыл изге эште ағалы-ҡустылы Ниғмәтуллиндар мәрхүмә әсәләре иҫтәлегенә арнаған. Улар икеһе лә – республикала билдәле шәхестәр. Илшат Әнүәр улы – төҙөлөш өлкәһендә уңышлы эшләп килгән эшҡыуар, Илфат Әнүәр улы – “Аструм” сауҙа комплексының башҡарыусы директоры.\nЫсынлап та, бындай улдар үҫтергән әсә алдында баш эйергә генә ҡалалыр. Сәүиә Нуриәхмәт ҡыҙы ғүмер буйы колхозды үҫтереүгә бар көсөн һалған, ошондай шәп улдар тәрбиәләгән. Ниғмәтуллиндар әлеге изге эшенән тыш та тыуған ауылдарына даими ярҙам итеп тора. Йәнырыҫ ауылы советы хакимиәте башлығы Миңлейәр Маннанов белдереүенсә, әлеге бағыусылар булышлығы менән ауылда социаль проекттар артабан да тормошҡа ашырыласаҡ.\nҒәмәлдә Йәнырыҫта ФАП быға тиклем дә булған һәм матур шарттарҙа эшләгән. Ошондай күркәм бина барлыҡҡа килгәс, фельдшер ҙа, ауыл халҡы ла ҡыуанып бөтә алмай, үҙҙәре әйтмешләй, бында ҡаралырға ял йортона килгән һымаҡ йөрөй улар хәҙер. Әйткәндәй, бындағы уңайлыҡтар хатта ҡайһы бер район үҙәктәрендәге дауаханаларҙыҡынан да яҡшыраҡ.\nЙәнырыҫта фельдшер-акушерлыҡ пункты айырым һәм яңы бинала урынлашҡан, ошо уҡ биләмәгә ҡараған Ҡыяуыҡта иһә медицина учреждениеһы әлегә мәктәп менән клубҡа өйҙәш.\nНисек кенә булмаһын, биш ауылды хеҙмәтләндергән ике фельдшер-акушерлыҡ пунктының эшләп килеүенә, иң мөһиме – уларҙа фельдшерҙар Рәхилә Бикташева менән Гүзәл Баһауетдинованың медицина ярҙамы күрһәтеүенә ҡыуанырға ғына ҡала, сөнки Башҡортостан Һаулыҡ һаҡлау министрлығының мәғлүмәттәренә таянғанда, белгестәр етешмәү арҡаһында әле республикала 105 ФАП буш тора...


Радий Хәбиров Башҡортостан Республикаһы прокуратураһы коллегияһы ултырышында сығыш яһаны - Правительство Республики Башкортостан\n28 ғинуарҙа Башҡортостан Башлығы вазифаһын ваҡытлыса башҡарыусы Радий Хәбиров республика Прокуратураһы коллегияһының киңәйтелгән ултырышында сығыш яһаны. Унда 2018 йылға йомғаҡ яһалды, киләсәккә бурыстар билдәләнде.\nХөрмәтле Андрей Иванович! Хөрмәтле ултырышта ҡатнашыусылар!\nБөгөн республика Прокуратураһы коллегияһы ултырышында уҙған йылға йомҡаҡ яһала һәм киләсәккә бурыстар билдәләнә.\nҺеҙ көн һайын күләмле эш башҡараһығыҙ. Былтыр ғына прокурорҙар тарафынан 45 меңдән ашыу, тимәк, көн һайын 100-ҙән дә күберәк мөрәжәғәт ҡаралған. Туғыҙ мең осраҡта, йәғни һәр бишенсе ялыуҙа закон һәм граждандарҙың хоҡуҡтары боҙолоу асыҡланған. Кеше яҙмыштары, йыш ҡына ҡатмарлы һәм тетрәндергес һорауҙар тураһында һүҙ бара. Иң мөһиме – халыҡ һеҙгә ышана, ярҙамға өмөт итә. Был ышанысты, әлбиттә, аҡлау шарт.\nАртабан иң көнүҙәк һорауҙарға туҡталып үтәм.\nҺуңғы йылдарҙа һеҙ айырыуса хеҙмәт һәм социаль ҡануниәттең теүәл үтәлешен күҙәтеүгә ҙур иғтибар бүләһегеҙ. Прокурорҙар тарафынан асыҡланған хоҡуҡ боҙоуҙарҙың дүрттән өс өлөшө хеҙмәт хаҡын ваҡытында түләмәү мәсьәләләренә бәйле. Былтыр ошо йәһәттән 56 енәйәт эше ҡуҙғатылған, һөҙөмтәлә 93 млн һум күләмендә бурыстар ҡаплатылған.\nОлоларға һәм сәләмәтлек мөмкинлектәре сикләнгән граждандарға пенсия һәм социаль түләүҙәрҙе юлларға булышлыҡ итеүегеҙ – ауыр тормош хәлендә ҡалған кешеләр өсөн баһалап бөткөһөҙ оло ярҙам.\nБашҡарма власть органдары менән берлектә бәлиғ булмағандарҙың хоҡуҡтарын яҡлау мәсьәләләренә айырым иғтибар бүлергә кәрәк. Һуңғы ике йылда ике меңдән ашыу етем торлаҡ менән тәьмин ителгән. Республика прокуратураһы тәҡдим иткән закон башланғысы нигеҙендә бәлиғ булмағадар эше буйынса комиссия эшмәкәрлегенә талаптар артҡан. Был бик мөһим. Беҙҙә уңышһыҙ, ауыр хәлдәге аҙ тәьмин ителгән ғаиләләр байтаҡ. Ундай ғаиләләрҙә балалар йыш ҡына хәүефле шарттарҙа ҡалыуы барыбыҙға ла мәғлүм. Ул ҡатлам һәр ваҡыт беҙҙең иғтибар үҙәгендә булырға тейеш.\nӘлегә өлөшләтә төҙөлөү өлкәһендә тулы кимәлдә тәртип урынлаштырып бөтөп булмай. Былтыр өлөшсөләр хоҡуҡтары боҙолоуға бәйле 18 енәйәт эше ҡуҙғатылған. Артабан да уртаҡ көс менән ошо проблеманы хәл итәсәкбеҙ: ышанысһыҙ төҙөлөш компанияларын яуаплылыҡҡа тарттырып, уларҙан зыян күргән һәр кешенең торлаҡҡа хоҡуғын тулыһынса тергеҙергә тейешбеҙ.\nУртаҡ эшебеҙҙең тағы ла бер мөһим йүнәлеше – коррупцияға ҡаршы көрәш. Былтыр закон нигеҙендә билдәләнгән тыйыуҙар һәм сикләүҙәрҙе инҡар иткәндәре өсөн ҡайһы бер республика башҡарма власть һәм урындағы үҙидара органдары етәкселәре яуаплылыҡҡа тарттырылды. Вазифа менән файҙаланыу осраҡтары һәм хеҙмәт бәхәстәренә ҡаршы көрәш сиктәрендә профилактика сараларын көсәйтергә һәм Башҡортостан Башлығы ҡарамағындағы махсус идаралыҡ менән тығыҙ хеҙмәттәшлек итергә саҡырам.\nУҙған аҙнала мин Урал аръяғы райондарының ауыл биләмәләре хакимиәттәре башлыҡтары менән осраштым. Улар барыһы ла сертификацияланмаған алкоголь продукцияһы менән сауҙа – халыҡ сәләмәтлегенә зыян килтерә, тип белдерә. Был хеҙмәт йәшендәге кешеләрҙең сәләмәтлегенә, уларҙың ғаиләләренең именлегенә, ғүмер оҙонлоғона кире йоғонто яһаған оло афәт. Халыҡтың күпләп ҡырылыуына алып килгән күренеште туҡтатырға кәрәк. Прокуратура хоҡуҡ һаҡлау органдары һәм йәмәғәт именлеге советтары менән берлектә уға ҡаршы көрәште киң йәйелдерергә тейеш. Бөтә муниципаль берәмектәрҙә лә алкоголь һәм спиртлы эсемлектәр әйләнеше буйынса ниһайәт тәртип урынлаштырылырға тейеш.\nМиҫал өсөн Әбйәлил районын алайыҡ. Хакимиәт башлығы законһыҙ спиртлы эсемлектәр һатылған бөтә нөктәләрҙе лә беләбеҙ, ти. Ауыл хакимиәте башлыҡтары 248 нөктәне атаны, уларҙа тәүлек әйләнәһенә суррогат эсемлектәр һатыла. Шуның өсөн дә был хәлде ысын мәғәнәһендә геноцид тип атайым, уға ҡаршы етди саралар күрелергә тейеш.\nАлда көтөлгән күләмле ижтимағи-сәйәси саралар – Башҡортостан Республикаһының 100 йыллығы, Йәйге Халыҡ-ара балалар уйындары, республика Башлығын һәм урындағы үҙидара органдарға депутаттар һайлау алдынан террор ғәмәленә ҡаршы сараларҙы көсәйтеү шарт. Экстремизм идеологияһын таратыусыларға ҡаршы көрәшкә һәм социаль объекттарҙағы хәүефһеҙлекте тәьмин итеүгә ҙур иғтибар бүлергә кәрәк.\nБылтыр Рәсәй Федерацияһы Президенты һәм Дәүләт Йыйылышы –Ҡоролтай һайлауҙарына әҙерлек һәм үткәреү барышында күрһәткән эшегеҙҙе айырым билдәләп үтергә теләйем. Прокуратура, үҙ вәкәләттәре сиктәрендә, һайлау ҡануниәте боҙолған осраҡтарға ваҡытында иғтибар бүлде. Сентябрҙә көтөлгән һайлауҙар барышында ла шундай уҡ яуаплылыҡҡа саҡырам.\nҺүҙемде йомғаҡлап, намыҫлы хеҙмәтегеҙ өсөн рәхмәтемде белдерәм. Һеҙҙең эш һөҙөмтәләре прокуратура бөтә тейешле ресурстарға, иң мөһиме, ҡатмарлы мәсьәләләрҙе хәл итә алырлыҡ юғары әҙерлекле кадрҙарға эйә булыуын күрһәтә.\nКиләсәктә лә законлылыҡты нығытыу, дәүләт һәм граждандарҙың хоҡуҡтарын яҡлау буйынса намыҫлы хеҙмәтегеҙгә ышанып ҡалам.


Өфөлә ял көндәрендә ике бала тәҙрәнән ҡолап төшкән // Йәмғиәт | новости башинформ.рф\nӨфөлә ял көндәрендә ике бала тәҙрәнән ҡолап төшкән\n17:17, 4 июля 2011 Йәмғиәт\nУҙған ял көндәрендә Өфөлә ике бала фатир тәҙрәһенән ҡолап төшкән. Беренсе ҡайғылы ваҡиға шәмбе көндө Октябрь районында булып үтә. Сентябрҙә ике йәшен тултырырға тейешле ҡыҙ бала тәҙрә төбөнә менә. Тәҙрә асыҡ ҡалдырылған була, һәм сабый һигеҙенсе ҡаттан осоп төшә. Сабыйҙы ашығыс рәүештә дауаханаға алып китәләр, ләкин табиптар бер нисек тә ярҙам итә алмай.\nИкенсе көнөнә кискеһен Калинин районында биш ҡатлы йорттоң икенсе ҡатынан ике йәшлек малай осоп төшә. Сабый москит селтәрен йыртып төшөрә. Бейеклек сағыштырмаса ҙур булмаһа ла, малайҙың баш мейеһе ныҡ бәрелә, уға табиптарҙың етди ярҙамы кәрәк була. Ике осраҡта ла балалар ҡарауһыҙ ҡалдырылған булған. Был факттар буйынса тикшереү алып барыла, тип хәбәр иттеләр БР буйынса Эске эштәр министрлығының матбуғат хеҙмәтенән.\nТеги: ҡайғылы хәл


Владимир Путиндың ҙур матбуғат конференцияһы 19 декабргә тәғәйенләнгән // Сәйәсәт | новости башинформ.рф\nВладимир Путиндың ҙур матбуғат конференцияһы 19 декабргә тәғәйенләнгән\n16:09, 18 ноября 2013 Сәйәсәт\nРәсәй Президенты Владимир Путиндың йыл һайын үткәрелә торған ҙур матбуғат конференцияһы 19 декабргә тәғәйенләнгән. Журналистарҙы аккредитациялау асылған, тип хәбәр итә дәүләт башлығы матбуғат хеҙмәте.\nБыл туғыҙынсы тапҡыр Рәсәй һәм сит ил киң мәғлүмәт саралары журналистары менән ҙур осрашыу буласаҡ. Беренсе матбуғат конференцияһы 2000 йылда үтте, ә һуңғыһы — 2012 йылдың 20 декабрендә.\nБылтыр дәүләт башлығы киң мәғлүмәт саралары вәкилдәре менән Кремлдә түгел, ә Мәскәү Халыҡ-ара сауҙа үҙәгендә аралашты. Журналистар менән осрашыу «Дима Яковлев законы» билдәһе аҫтында үтте. ИТАР-ТАСС мәғлүмәттәре буйынса, һигеҙенсе матбуғат конференцияһы 4 сәғәт 33 минут барҙы, сараға 1226 Рәсәй һәм сит ил журналистары аккредитацияланды.


Өлгө алырлыҡ әсә » "Йәшлек" гәзите\nГазета "Йәшлек" » Махсус бит » Письма » Өлгө алырлыҡ әсә\n– тип йыш ҡабатлай Мәжит Ғафуриҙың ошо юлдарын Гөлсинә Әхәт ҡыҙы Дәүләтбаева. Ҡарап тороуға ябай ғына ауыл ҡыҙы, балалар, телем, илем, тип янып тороусы хөрмәтле уҡытыусы, ғаиләһендә ҡәҙерле әсәй һәм өләсәй ул.\nГөлсинә Әхәт ҡыҙы 28 йыл ғүмерен балаларға башҡорт теле һәм әҙәбиәте буйынса белем биреүгә арнай. Һәр ваҡыт эшенә ашҡынып килә. Студенттар ҙа уны көтөп ала. Сөнки ул әсә теленең нескәлектәрен асып бирә, оҫта итеп, ҡыҙыҡһындырып дәрес үткәрә. Ырымбур, Силәбе өлкәләренән килеүсе рус балалары ла дәрескә теләк менән йөрөй, сөнки уҡытыусы бөгөн дә ниндәйҙер ҡыҙыҡлы темаға дәрес үткәрәсәк. “Уҡыусыларға дәрес кенә үткәреп, башҡорт теле һәм әҙәбиәтенә ихтирам тәрбиәләп булмай. Улар бит ниндәйҙер яңылыҡ, үрҙәр көтә, – тип һөйләй уҡытыусы. – Мәҫәлән, йыл һайын I курстар өсөн “Нисек шәжәрәне өйрәнергә?” тигән темаға “түңәрәк өҫтәл” үткәрәм һәм улар ҡыҙыҡһынып үҙҙәренең тамырҙарын өйрәнә башлай. Конкурс ойоштороп, уларҙың эшен баһалайым. Иң күп тамырын белеүсе, иң матур шәжәрә төҙөүсе һәм башҡалар билдәләнә. “Ижади эштәр” конкурсын ойошторам. Студенттар унда бик ихлас ҡатнаша. Кемдер шиғыр, хикәйә, әкиәт яҙа, кемдер һүрәт төшөрә һәм йомғаҡ яһала”.\nГөлсинә Әхәт ҡыҙы колледж эсендә генә туҡтап ҡалмай, ике йыл рәттән ҡалала үткән “Иң яҡшы шәжәрә төҙөүсе” конкурсында ҡатнашып, Рәхмәт хатына һәм дипломға лайыҡ булһа, иренең быуындар сылбырын өйрәнеп, “Дәүләтбаевтар шәжәрәһе” байрамын үткәрҙе. Бында төрлө район һәм ҡалабыҙҙан туғандарын йыйып, уларҙы бер-береһе менән таныштырҙы.\nЯҙыусы Лира Яҡшыбаеваны саҡырып, студенттар өсөн осрашыу үткәрһә, Урал аръяғының башҡорт теле һәм әҙәбиәте уҡытыусылары өсөн ошо әҙибәнең әҫәрҙәрен башҡорт теле һәм әҙәбиәте дәрестәрендә ҡулланыуға арналған ҙур конференция ойошторҙо.\nРеспубликабыҙҙа үткәрелгән фольклор конкурстарында Гөлсинә Әхәт ҡыҙы өйрәнеп, яҙып алған “Яусылау”, “Һырға туйы” йолаларын күрһәтеп, беренсе урындарҙы яуланыҡ.\nРеспублика күләмендә урта махсус белем биреүсе уҡыу йорттары араһында уҙғарылған башҡорт теле һәм әҙәбиәте олимпиадаһында беренсе урынды Гөлсинә Әхәт ҡыҙының уҡыусыһы Нәрисә Абдуллина алды. Үткән йыл “Беҙ Мәжит Ғафуриҙы уҡыйбыҙ” халыҡ-ара әҙәби конкурсында Илүзә Ҡаһарманова – I курс уҡыусыһы ҡатнашып, Маҡтау ҡағыҙына лайыҡ булды.\nСибай ҡалаһында үткән төрлө конференциялар, ҡоролтай, осрашыуҙарҙа уҡытыусы үҙ фекерен әйтергә тырыша.\nӘсәгә ҡарап – тун бесерһең, тигәндәй, Гөлсинә Әхәт ҡыҙының әсәһе Гөлнур Рәис ҡыҙы, утыҙ йылдан ашыу балаларға белем биреп, бөгөн хаҡлы ялда булһа, ҡыҙы утыҙ йылға яҡын уҡытыусы булып эшләй.\nҒаиләлә сабыр әсә лә ул. Ире менән өс малай тәрбиәләйҙәр. Өлкән улдары Фаил әсәһенең юлын дауам итеүсе – педагогия колледжында тарих уҡытыусыһы булһа, килене лә ошонда уҡ тарих фәне серҙәрен өйрәтеүсе. Бер ҡыҙ тәрбиәләйҙәр. Игеҙәк улдары ла – педагогия колледжының икенсе курс студенттары.\nГөлсинә Әхәт ҡыҙының эшен колледж етәкселеге күрә һәм лайыҡлы баһалай. Уның тырыш хеҙмәте уҡыу йортоноң бер нисә Маҡтау ҡағыҙы, Сибай ҡала округы грамотаһы, Сибай ҡала хакимиәтенең Маҡтау ҡағыҙы менән билдәләнгән.\nБыйылғы уҡыу йылы уҡытыусы өсөн бигерәк ҡыуаныслы булды. Гөлсинә Әхәт ҡыҙы “Башҡортостан Республикаһының Мәғариф алдынғыһы” билдәһе менән бүләкләнде.\nУҡытыусыға: “Шундай дәрт, дарман ҡайҙан килә, нисек арымайһығыҙ?” – тигән һорауҙы ҡуям. Гөлсинә Әхәт ҡыҙы ябай ғына итеп: “Балаларҙы, илеңде, телеңде, ғаиләңде яратһаң, бөтәһе лә еңел бирелә. Эшкә ҡыуанып киләм. Сөнки мине яратҡан уҡыусыларым, коллективым көтә. Эштән һуң ашҡынып өйөмә ҡайтам – унда мине өҙөлөп улдарым, эшемде аңлаған тормош иптәшем көтә. Улар миңә дәрт, көс бирә. Әйткәндәй, колледжда уҡытыусылар коллективы шундай һәйбәт. Төрлө милләттән булһалар ҙа, һәр ваҡыт ярҙам итергә әҙерҙәр, башҡорт теле тип, ситкә типмәйҙәр. Директорыбыҙ – тел, ил тип торған шәхес. Эшем менән ҡәнәғәтмен. Эшләйһе эштәр, пландар бар әле. Уҡытыусы булараҡ, дәрес үткәреп кенә ҡәнәғәт ҡалмайым. Төрлө саралар, осрашыуҙар, экскурсиялар, эҙләнеү эштәре үткәрергә тырышам. Шул ваҡытта ғына уҡыусылар дәрескә ихлас күңелдән килә, һине көтөп ала”, – тип һүҙен тамамланы.\nСығыу ваҡыты 13-04-2017, 21:00 | Ҡаранылар: 637


16 августан һайлау алды марафонының агитация компанияһы рәсми старт ала\nБыл хаҡта Азамат Сәйетовтың «Послесловие» авторлыҡ программаһында тулыраҡ танышырға мөмкин. Студия ҡунағы - Башҡортостандың Үҙәк һайлау комиссияһы рәйесе урынбаҫары Наилә Алтынова. Тапшырыу төнгө 11-ҙә башлана.\nСтудия ҡунағы - Башҡортостандың Үҙәк һайлау комиссияһы рәйесе урынбаҫары Наилә Алтынова. Тапшырыу төнгө 11-ҙә башлана.


Бәхете – ҡыйыулыҡта » Башкортостан кызы\n... «Эшем шул тиклем оҡшай, кеше менән аралашырға яратҡас, арымайым, киреһенсә, ял итәм», – ти Миләүшә ханым. Бәләкәс ҡыҙҙары тыуғас, уны ла, имгән сабыйҙы, туғыҙ айы тулғансы аҙна һайын үҙҙәре менән ҙур мендәргә һалып, тауар артынан Екатеринбургҡа алып йөрөйҙәр. Шунан өлкән ҡыҙҙарына ышанып ҡалдыра башлайҙар. «Оҙон юлға сыҡҡанда, бәләкәс ҡыҙымды йәлләп илап, түштәрем шешенеп ҡайтып инә торғайным. Әммә эште ташларға йә ваҡытлыса ҡалдырырға тигән уй башҡа ла инмәне. Балаларым етеш тормошта йәшәһен, үҙҙәре теләгән ерҙә белем алһын өсөн тырышам. Сәм дә бар миндә, үҙем бер тапҡыр ҙа «атай» тип кемгәлер төбәп әйтә алмаһам да, уны белеүселәр мине йәлләп түгел, «Әһә, Вәзирҙең ҡыҙы икән! Ҡара әле, бер ҙә бирешмәгән, ата-әсәһенән дә арттырып, матур донъя көтә», – тиһен ул», – тип күңел сәхифәләрен аса әңгәмәсем.\nМиләүшә ханымды яҡташтары шаяртып «аяҡ кейеме батшабикәһе» тип йөрөтә. Тик уға ғына күҙ төбәп торған һатып алыусылары бар. Даими клиенттарына аяҡ кейемен көтәсәккә һатыуы, тауарҙы берәй сәбәп менән кире алып килһәләр, бушлай йүнәтеүе, һәр кемдең зауығына һәм кеҫәһенә ярашлы туфли, итек һайлашыуы менән эшҡыуар ҡулланыусыларҙың күңелен һәм ышанысын тулыһынса яулаған. Ниндәй төҫлө, тегелешле, үлсәмле аяҡ кейеме һораһалар, заказ менән тап шуларҙы һайлап алып ҡайтыуы менән дә отошло, тауарҙың юғары сифатлыһын, тик фабрикала етештерелгәнен генә һата ул.\n«Хәҙер яҡшы күн итек алам тиһә, кешегә яҡынса ун меңен сығарып һалырға кәрәк. Илдәге көрсөк беҙҙең эштә лә һиҙелә, халыҡтың көнитмеше ауырайҙы. Шуға ла төрлө юлдарын табып, һатып алыусыларға ярҙам йөҙөнән бүлеп түләү һәм башҡа ысулдарҙы ла ҡулланабыҙ. Әйткәндәй, фабрикалар яһалма күндән һәм башҡа материалдарҙан да аяҡ кейеме етештерә, уларҙың сифаты бер ҙә ҡайтыш түгел. Кешеләргә төрлө аяҡ кейеменең айырмалыҡтарын һәм өҫтөнлөклө яҡтарын аңлатып, нисек дөрөҫ ҡулланырға кәңәш бирәм. Аяҡ кейеме тәү сиратта уңайлы булырға тейеш, уны ҡарап түгел, тойомлап һайларға кәрәк. Үҙем йәш саҡта үксәлегә өҫтөнлөк бирә инем, хәҙер яҫы табанлыларын һайлайым. Ғаиләбеҙ менән тик үҙ магазиныбыҙҙан кейенәбеҙ. Үҙеңә оҡшаған башҡаларҙың да күңеленә хуш килә ул», – ти Миләүшә Вәзир ҡыҙы эш нескәлектәрен асып...\n...Ҡыйыулыҡ – үҙе бәхет, тигәндәре хаҡтыр. Һәр кем үҙ яҙмышын үҙе төҙөй. Кемдер уңыштың уға йылмайғанын көтөп ятһа, Миләүшә Шәрәфетдинова ише тәүәккәлдәр яңынан-яңы маҡсаттар ҡуйып, бәхетте үҙ ҡулдары менән төҙөргә ынтыла...\nТеги: Эшҡыуар ҡатын-ҡыҙ


Песня «Оло юлдың туҙаны» исполнителя Идель Нургалин. Скачать или слушать онлайн\nПесня «Оло юлдың туҙаны»\nОло юлдың туҙанын шул\nҮҙем күрҙем туҙғанын.\nҺиҙмәй ҡалдым, күрмәй (белмәй) ҡалдым\nЙәш ғүмерҙең уҙғанын.\nОло юлдың туҙанында\nҠалды минең эҙҙәрем;\nҠайҙа икән йәшлегем, тип,\nШул юлдарҙан эҙләнем.\nОлы юлдан аттар саба,\nБеҙгә ҡала туҙаны.\nАлда ғүмер барҙыр барын,\nВ категории: Народные


Республикала 200 мең кешегә прививка яһарға ҡалды – «Һаулыҡ һаҡлау сәғәте»\n24 Декабрь 2021, 11:04\nБашҡортостан Башлығы Радий Хәбиров күсмә «Һаулыҡ һаҡлау сәғәте»ндә республикала һуғыш һәм хеҙмәт ветерандары госпитален проектлай башлауҙары хаҡында һөйләне. Дауахананың майҙаны – 67 мең квадрат метр, ул Затонда төҙөлә. Ике ковид-госпиталь сирлеләрҙе дауалауҙа әһәмиәтле роль уйнаны, тип билдәләне республика етәксеһе.\n«Беҙ ике ковид-госпиталь төҙөнөк, улар халыҡты дауалауҙа ҙур ярҙам күрһәтә. Беҙҙә һәр өсөнсө ауырыу ошо госпиталдәр аша үтте. Белеүегеҙсә, хәҙер Туймазыла һәм Сибайҙа яңы инфекция үҙәктәре төҙөй башланыҡ. Туймазыла төҙөлөш әүҙем бара, Сибайҙа эштәр барышы бер аҙ аҡһай. Әммә беҙ уларҙы тиҙерәк төҙөп бөтөргә тырышырбыҙ», – тине Радий Хәбиров.\nРеспубликала 2,2 миллион самаһы кеше вакцинаның тәүге компонентын алған, тип билдәләне Башҡортостан Башлығы.\n«Беҙгә 200 мең самаһы кешене вакцина яһатырға күндерергә ҡалды, әммә улар – аҙаҡҡаса беҙгә ышанмағандар. Тимәк, кешеләрҙе өгөтләйбеҙ, вакцина эшләтеүҙәрен һорайбыҙ. Шул саҡта инде беҙ коллектив иммунитетҡа өлгәшербеҙ. Сирҙең яңы штамдары, яңы төрҙәре барлыҡҡа килә. Үҙегеҙ күрәһегеҙ, хәҙер бөтә донъяла «омикрон» тарала. Бик тиҙ тарала, тотош дәүләттәр сиктәрҙе япты. Дөйөм алғанда, республикабыҙҙың һаулыҡ һаҡлау системаһы һәм медицина корпусы берҙәм, йәнле организм булараҡ сығыш яһаны», – тине Радий Хәбиров.


Юлмөхәмәтов Әхиәр Хәкимйән улы (12.01.1936–13.02.2009), хеҙмәт алдынғыһы. 1960—1997 йылдарҙа ауыл киномеханигы. Башҡорт АССР-ының атҡаҙанған мәҙәниәт хеҙмәткәре (1979), Ленин ордены кавалеры (1971).\n↑ «Башҡортостан» гәзите, 2014, 2 декабрь\n↑ Тайсин Вафир Нурислам улы — Башҡорт энциклопедияһы (Тикшерелеү көнө: 2 август 2017)\nАмангилде (Әбйәлил районы) // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9. (Тикшерелеү көнө: 9 ғинуар 2021)\nhttps://ba.wikipedia.org/w/index.php?title=Амангилде_(Әбйәлил_районы)&oldid=1000942 ҡабул ителгән\nПоследний раз редактировалась 9 ғинуар 2021 в 17:36\nБыл бит һуңғы тапҡыр 17:36 9 ғинуар 2021 үҙгәртелгән.